PARTI III.6.E - Skeda ta’ informazzjoni supplimentari għall-għajnuna mill-Istat mogħtija taħt il-Linji Gwida dwar l-għajnuna mill-Istat għall-klima, għall-ħarsien tal-ambjent u għall-enerġija 2022 (minn hawn ’il quddiem “CEEAG”) – Taqsima 4.4 – Għajnuna għall-effiċjenza fir-riżorsi u għall-appoġġ tat-tranżizzjoni lejn ekonomija ċirkolari

*Din l-iskeda ta’ informazzjoni supplimentari tikkonċerna l-miżuri koperti fit-Taqsima 4.4 tas-CEEAG. Jekk in-notifika tinkludi miżuri li huma koperti minn aktar minn taqsima waħda tas-CEEAG, jekk jogħġbok, ladarba tkun disponibbli, qis li timla wkoll l-iskeda ta’ informazzjoni supplimentari rispettiva li tikkonċerna t-taqsima rispettiva tas-CEEAG.*

*Id-dokumenti kollha pprovduti mill-Istati Membri bħala annessi ma’ din l-iskeda ta’ informazzjoni supplimentari jridu jiġu nnumerati u n-numri tad-dokumenti jridu jiġu indikati fit-taqsimiet rilevanti ta’ din l-iskeda ta’ informazzjoni supplimentari.*

Taqsima A: Sommarju tal-karatteristiċi ewlenin tal-miżura/i notifikata/i

1. L-isfond u l-objettiv(i) tal-miżura/i notifikata/i.
   1. Jekk mhux diġà diskuss fit-Taqsima 5.2 tal-Formola ta’ Informazzjoni Ġenerali (il-Parti I), jekk jogħġbok ipprovdi l-isfond u l-objettiv prinċipali, inkluża kwalunkwe mira tal-Unjoni għat-tranżizzjoni lejn ekonomija ċirkolari li l-miżura hija maħsuba li tappoġġa.

* 1. Jekk jogħġbok indika kwalunkwe objettiv ieħor tal-miżura. Għal kwalunkwe objettiv li mhuwiex purament ambjentali, jekk jogħġbok spjega jekk dan jistax jirriżulta f’xi distorsjoni tal-kompetizzjoni fis-suq intern.

1. **Dħul fis-seħħ u tul ta’ żmien**:
   1. Jekk ma tkunx diġà pprovduta fit-Taqsima 5.4 tal-Formola ta’ Informazzjoni Ġenerali (il-Parti I), jekk jogħġbok indika d-data minn meta l-iskema ta’ għajnuna hija ppjanata li tidħol fis-seħħ;

* 1. Jekk jogħġbok indika t-tul ta’ żmien tal-iskema[[1]](#footnote-1).

1. **Benefiċjarju/i** 
   1. Jekk mhux diġà pprovdut(i) fit-Taqsima 3 tal-Formola ta’ Informazzjoni Ġenerali (il-Parti I), jekk jogħġbok iddeskrivi l-benefiċjarju/i (potenzjali) tal-miżura/i;

* 1. Jekk jogħġbok indika l-post tal-benefiċjarju/i (jiġifieri jekk l-entitajiet ekonomiċi li jinsabu biss fl-Istat Membru rispettiv jew ukoll dawk fi Stati Membri oħra jkunu eliġibbli li jipparteċipaw fil-miżura).

* 1. Sabiex tiġi vvalutata l-konformità mal-punt 15 tas-CEEAG, jekk jogħġbok speċifika jekk l-għajnuna hix tingħata skont il-miżura/i favur l-impriża (individwali jew parti minn skema) li hija soġġetta għal ordni ta’ rkupru pendenti wara deċiżjoni preċedenti tal-Kummissjoni li tiddikjara li l-għajnuna hija illegali u inkompatibbli mas-suq intern.

Jekk iva, jekk jogħġbok ipprovdi informazzjoni dwar l-ammont ta’ għajnuna li għad irid jiġi rkuprat sabiex il-Kummissjoni tqisha fil-valutazzjoni tal-miżura/i ta’ għajnuna.

1. Jekk jogħġbok ikkonferma li l-miżura/i ma tinvolvix/jinvolvux għajnuna għal attivitajiet li jaqgħu barra mill-kamp ta’ applikazzjoni tas-CEEAG (ara l-punt 13 tas-CEEAG). Inkella, jekk jogħġbok ipprovdi d-dettalji.

1. **Il-baġit u l-finanzjament tal-miżura/i**.
   1. Jekk mhux diġà semmejtu fit-tabella fit-Taqsima 7.1 tal-Formola ta’ Informazzjoni Ġenerali (il-Parti I), jekk jogħġbok ipprovdi l-baġit annwali u/jew totali għat-tul ta’ żmien kollu tal-miżura/i; jekk il-baġit totali mhuwiex magħruf (pereżempju minħabba li jiddependi fuq ir-riżultati tal-offerti), jekk jogħġbok indika stima tal-baġit, inklużi s-suppożizzjonijiet użati għall-kalkolu tal-baġit stmat rispettiv[[2]](#footnote-2).

* 1. jekk il-miżura hija ffinanzjata permezz ta’ imposta, jekk jogħġbok iċċara jekk:
     + 1. l-imposta hijiex stabbilita bil-liġi jew bi kwalunkwe att leġiżlattiv ieħor; jekk iva, jekk jogħġbok ipprovdi l-att legali, in-numru u d-data meta ġie adottat u daħal fis-seħħ, il-link tal-internet għall-att legali;

* + - 1. l-imposta hijiex imposta b’mod ugwali fuq il-prodotti domestiċi u importati;

* + - 1. il-miżura notifikata hijiex se tkun ta’ benefiċċju b’mod indaqs għall-prodotti domestiċi u dawk importati;

* + - 1. l-imposta tiffinanzjax kompletament il-miżura jew parzjalment biss. Jekk l-imposta tiffinanzja biss parzjalment il-miżura, indika s-sorsi l-oħra ta’ finanzjament tal-miżura u l-proporzjon rispettiv tagħhom;

* + - 1. l-imposta li tiffinanzja l-miżura notifikata tiffinanzjax ukoll miżuri oħra ta’ għajnuna. Jekk iva, indika l-miżuri l-oħra ta’ għajnuna ffinanzjati mill-imposta kkonċernata.

Taqsima B: Valutazzjoni tal-kompatibbiltà tal-għajnuna

# Kundizzjoni pożittiva: l-għajnuna trid tiffaċilita l-iżvilupp ta’ attività ekonomika

## Il-kontribut għall-iżvilupp ta’ attività ekonomika

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.1.1 (il-punti 23-25) u t-Taqsimiet 4.4.1. (il-punti 217-219) u 4.4.2. (il-punti 220-224) tas-CEEAG.*

1. L-Artikolu 107(3), il-punt (c) tat-Trattat dwar il-Funzjonament tal-Unjoni Ewropea (“it-Trattat”) jipprevedi li l-Kummissjoni tista’ tiddikjara kompatibbli “*għajnuna maħsuba sabiex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi, basta dik l-għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni”*. Għaldaqstant, l-għajnuna kompatibbli skont din id-dispożizzjoni tat-Trattat trid tikkontribwixxi għall-iżvilupp ta’ ċertu attività ekonomika.

Sabiex tiġi vvalutata l-konformità mal-punt 23 tas-CEEAG, jekk jogħġbok identifika l-attivitajiet ekonomiċi li se jiġu ffaċilitati b’riżultat tal-għajnuna u kif l-iżvilupp ta’ dawk l-attivitajiet huwa appoġġat.

1. Sabiex tiġi vvalutata l-konformità mal-punt 25 tas-CEEAG, jekk jogħġbok “*[i]ddeskriv[i] [wkoll] jekk l-għajnuna hix se* tikkontribwixxi *għall-kisba tal-objettivi tal-politika dwar it-tibdil fil-klima, il-politika ambjentali u l-politika dwar l-enerġija tal-Unjoni u, aktar speċifikament, il-benefiċċji mistennija tal-għajnuna f’termini tal-kontribuzzjoni materjali tagħha għall-ħarsien tal-ambjent, inkluża l-mitigazzjoni tat-tibdil fil-klima, jew il-funzjonament effiċjenti tas-suq intern tal-enerġija, u kif se tagħmel dan*”.

1. Barra minn hekk, enfasizza sa liema punt l-għajnuna hija relatata mal-politiki deskritti fil-punti 217 sa 219 tas-CEEAG.

1. Jekk jogħġbok iddeskrivi r-rekwiżiti ta’ eliġibbiltà applikabbli għall-benefiċjarju/i (pereżempju billi tinkludi kwalunkwe rekwiżit tekniku, ambjentali (jiġifieri permessi), finanzjarji (jiġifieri kollaterali) jew rekwiżiti oħra li l-benefiċjarju/i jeħtieġ li jikkonforma/jikkonformaw magħhom).

1. Għal skemi ta’ għajnuna individwali u ta’ għajnuna li jibbenefikaw minn għadd partikolarment limitat ta’ benefiċjarji jew benefiċjarju eżistenti, agħti kwantifikazzjoni tal-benefiċċji ambjentali mistennija mill-miżura (riżorsi ffrankati/evitati l-konsum tar-riżorsi) u spjega l-metodu segwit biex dawn jiġu kkwantifikati.

1. Jekk jogħġbok agħti informazzjoni dwar l-ambitu u l-attivitajiet appoġġati tal-miżura/i ta’ għajnuna u indika għal liema mill-attivitajiet elenkati fil-punti 220 u 221 tas-CEEAG jikkorrispondu.

1. Jekk jogħġbok innota li l-miżuri ta’ għajnuna għall-investiment li ġejjin mhumiex ivvalutati fit-Taqsima 4.4:

L-irkupru tas-sħana residwa mill-proċessi tal-produzzjoni

CCUs

Il-produzzjoni ta’ bijokarburanti, bijolikwidi, bijogass jew fjuwil tal-bijomassa mill-iskart

Il-ġenerazzjoni tal-enerġija mill-iskart

Il-produzzjoni tal-enerġija jew tas-sħana mill-iskart relatata ma’ investimenti f’sistemi ta’ tisħin u tkessiħ distrettwali jew għat-tħaddim tagħhom.

Jekk jogħġbok irreferi għall-formola ta’ notifika għat-Taqsima 4.1 għall-investimenti elenkati fil-punti a sa d peress li tali miżuri se jiġu vvalutati kif stabbilit fit-Taqsima 4.1 tas-CEEAG u għall-formola ta’ notifika għat-Taqsima 4.10 għall-investiment deskritt fil-punt e peress li dan se jiġi vvalutat kif stabbilit fit-Taqsima 4.10 tas-CEEAG

1. Jekk jogħġbok indika jekk il-miżura ta’ għajnuna tkoprix ukoll l-kostijiet operatorji għall-ġbir separat u s-separazzjoni tal-iskart u jekk iva, għal liema flussi ta’ skart jew tipi ta’ skart.

## Effett ta’ inċentiv

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.1.2 (il-punti 26-32) u t-Taqsima 4.4.3. (il-punti 225-233) tas-CEEAG.*

1. L-għajnuna tista’ titqies li tiffaċilita attività ekonomika jekk ikollha effett ta’ inċentiv biss. Sabiex tiġi vvalutata l-konformità mal-punt 26 tas-CEEAG, jekk jogħġbok spjega kif il-miżura/i *“ġġiegħel lill-benefiċjarju jibdel l-imġiba tiegħu, jinvolvi ruħu f’attività ekonomika addizzjonali jew f’attività ekonomika aktar ekoloġika, li kieku ma kienx iwettaqha mingħajr l-għajnuna jew kien iwettaqha b’mod ristrett jew differenti”*.

1. Skont il-punt 28 tas-CEEAG:
   1. Jekk jogħġbok ipprovdi deskrizzjoni komprensiva tax-xenarju fattwali li mistenni jirriżulta mill-miżura ta’ għajnuna u x-xenarju/i kontrofattwali probabbli fin-nuqqas tal-miżura ta’ għajnuna.[[3]](#footnote-3) Fejn taħseb li kategoriji differenti ta’ benefiċjarji jistgħu jiġu appoġġati, jekk jogħġbok żgura li l-kontrofattwali jkun kredibbli għal kull waħda minn dawn il-kategoriji. Jekk jogħġbok ikkunsidra r-rekwiżiti dwar ix-xenarju kontrofattwali inklużi fil-punti 226-230 u l-punt 239 tas-CEEAG, b’mod partikolari:
      * 1. Ġeneralment, il-kontrofattwali jikkorrispondi għal investiment bl-istess kapaċità, tul ta’ ħajja u, fejn xieraq, karatteristiċi tekniċi rilevanti oħra, bħall-investiment li ma jagħmilx ħsara lill-ambjent, li madankollu jwassal għal livell aktar baxx ta’ protezzjoni ambjentali, pereżempju installazzjoni li tittratta l-iskart abbażi ta’ operazzjoni li tinsab aktar baxxa fl-ordni ta’ prijorità tal-ġerarkija tal-iskart jew b’mod inqas effiċjenti ta’ riżorsi; meta l-prodott użat mill-ġdid jew riċiklat (sekondarju) ikun teknikament u ekonomikament sostitwibbli bil-materja prima jew il-prodott primarju, ix-xenarju kontrofattwali jista’ jikkonsisti fl-installazzjoni konvenzjonali relatata mal-produzzjoni ta’ materja prima jew prodott primarju.
        2. Alternattivament, ix-xenarju kontrofattwali jista’ jikkorrispondi wkoll għal wieħed mix-xenarji li ġejjin:
2. iż-żamma tal-installazzjonijiet jew tat-tagħmir eżistenti li jkunu qegħdin jitħaddmu għal perjodu li jikkorrispondi għat-tul tal-ħajja tal-investiment li ma jagħmilx ħsara lill-ambjent; f’dak il-każ, il-kostijiet skontati ta’ manutenzjoni, tiswija u modernizzazzjoni matul dak il-perjodu għandhom jiġu kkunsidrati (il-punt 227 tas-CEEAG);
3. sostituzzjoni aktar tard tal-installazzjonijiet jew tat-tagħmir; f’dak il-każ il-valur skontat tal-installazzjonijiet u t-tagħmir jenħtieġ li jitqies u d-differenza fit-tul tal-ħajja ekonomika rispettiva tal-installazzjonijiet jew tat-tagħmir jenħtieġ li titqassam indaqs bejniethom f’konformità mal-punt 228 tas-CEEAG;
4. il-kiri ta’ tagħmir inqas ekoloġiku li kieku jintuża fin-nuqqas tal-għajnuna; f’dak il-każ, il-valur skontat tal-kiri tat-tagħmir inqas ekoloġiku għandu jitqies f’konformità mal-punt 229 tas-CEEAG;
5. ix-xenarju kontrofattwali jista’ jikkonsisti wkoll fin-nuqqas ta’ proġett ta’ investiment alternattiv, b’mod partikolari meta l-investiment megħjun jikkonsisti fiż-żieda ta’ installazzjonijiet jew tagħmir ma’ faċilitajiet, installazzjonijiet jew tagħmir eżistenti u li għalihom ma teżisti l-ebda alternattiva konvenzjonali ekwivalenti.

Meta tiddeskrivi x-xenarju fattwali u x-xenarju/i kontrofattwali probabbli, jekk jogħġbok speċifika l-kapaċità, it-tul tal-ħajja u karatteristiċi tekniċi oħra tal-investiment kemm għax-xenarju/i fattwali kif ukoll għal dak kontrofattwali.

* 1. Jekk jogħġbok spjega fil-qosor ir-raġuni għall-għażla tax-xenarju/i kontrofattwali probabbli, fid-dawl tal-kategoriji differenti ta’ benefiċjarji proposti, jekk applikabbli

* 1. Jekk jogħġbok ikkwantifika l-kostijiet u d-dħul tax-xenarji fattwali u kontrofattwali u ġġustifika l-bidla fl-imġiba, fejn rilevanti għal kull kategorija ta’ benefiċjarju, abbażi ta’:
     + 1. il-proġett ta’ referenza rispettiv[[4]](#footnote-4), il-kontrofattwali korrispondenti u d-diskrepanza fil-finanzjament li tirriżulta

*JEW*

* + - 1. evidenza kwantitattiva rilevanti bbażata fuq studji tas-suq, pjanijiet tal-investituri, rapporti finanzjarji, jew evidenza kwantitattiva oħra inklużi offerti magħmula għal proġetti simili fi proċessi ta’ offerti kompetittivi paragunabbli reċenti.[[5]](#footnote-5)

1. Sabiex tiġi vvalutata l-konformità mal-punt 27 tas-CEEAG, jekk jogħġbok ipprovdi informazzjoni biex tikkonferma li l-għajnuna ma tappoġġax il-kostijiet ta’ attività li l-benefiċjarju tal-għajnuna xorta waħda kien iwettaq u ma tikkumpensax għar-riskju kummerċjali normali ta’ attività ekonomika*.*

1. Sabiex turi l-konformità mal-punti 29 u 31 tas-CEEAG:
   * + 1. Jekk jogħġbok ikkonferma li l-bidu tax-xogħlijiet fuq il-proġett jew l-attività ma seħħx qabel applikazzjoni bil-miktub għall-għajnuna mill-benefiċjarju lill-awtoritajiet nazzjonali;

*JEW*

* + - 1. Għall-proġetti li bdew qabel l-applikazzjoni għall-għajnuna, jekk jogħġbok uri li l-proġett jaqa’ f’wieħed mill-każijiet eċċezzjonali pprovduti fil-punt 31 tas-CEEAG ((a), (b) jew (c)).

1. Sabiex turi l-konformità mal-punt 30 tas-CEEAG, jekk jogħġbok ikkonferma li l-applikazzjoni għall-għajnuna tinkludi mill-inqas l-isem tal-applikant, deskrizzjoni tal-proġett jew l-attività, inkluż il-post, u l-ammont tal-għajnuna meħtieġa biex jitwettqu.

1. Sabiex turi l-konformità mal-punti 32, 232 u 233 tas-CEEAG:
   * + 1. Jekk jogħġbok indika jekk hemmx standards tal-Unjoni[[6]](#footnote-6) li japplikaw għall-miżura/i notifikata/i, standards nazzjonali obbligatorji li huma aktar stretti jew ambizzjużi mill-istandards korrispondenti tal-Unjoni, jew standards nazzjonali obbligatorji adottati fin-nuqqas ta’ standards tal-Unjoni;

F’dak il-kuntest, jekk jogħġbok ipprovdi informazzjoni biex turi l-effett ta’ inċentiv.

* + - 1. F’każijiet fejn l-istandard rilevanti tal-Unjoni jkun diġà ġie adottat iżda jkun għadu mhux fis-seħħ, jekk jogħġbok uri li l-għajnuna għandha l-effett ta’ inċentiv għaliex tinċentiva l-investiment li għandu jiġi implimentat u ffinalizzat mill-inqas 18-il xahar qabel ma l-istandard jidħol fis-seħħ f’konformità mal-punt 233 tas-CEEAG.

1. Sabiex turi l-konformità mat-Taqsima 4.4.3 tas-CEEAG, jekk jogħġbok indika jekk il-proġetti b’perjodu ta’ ħlas lura ta’ inqas minn 5 snin humiex eliġibbli għall-għajnuna taħt il-miżura ta’ għajnuna. Jekk dan huwa l-każ, spjega għaliex dik l-għajnuna hija meħtieġa biex tiskatta bidla fl-imġiba f’konformità mal-punt 231 tas-CEEAG.

## Ebda ksur ta’ ebda dispożizzjoni rilevanti tad-dritt tal-Unjoni

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.1.3 (il-punt 33) tas-CEEAG.*

1. Jekk jogħġbok ipprovdi informazzjoni biex tikkonferma l-konformità mad-dispożizzjonijiet rilevanti tad-dritt tal-UE, f’konformità mal-punt 33 tas-CEEAG.

1. Jekk tintuża imposta biex tiffinanzja l-miżura/i, jekk jogħġbok iċċara jekk hemmx bżonn li titwettaq il-valutazzjoni tal-konformità mal-Artikoli 30 u 110 tat-Trattat. Jekk iva, jekk jogħġbok uri kif il-miżura tikkonforma mad-dispożizzjonijiet tal-Artikoli 30 u 110 tat-Trattat.F’dan il-kuntest, tista’ ssir referenza għall-informazzjoni ppreżentata taħt il-mistoqsija 5.2 ta’ hawn fuq, fejn il-miżura/i notifikata/i hija/huma ffinanzjata/i permezz ta’ imposta.

# Kundizzjoni negattiva: l-għajnuna ma tistax taffettwa b’mod mhux xieraq il-kundizzjonijiet tal-kummerċ sa punt li jmur kontra l-interess komuni

## Minimizzazzjoni tad-distorsjonijiet tal-kompetizzjoni u tal-kummerċ

### Neċessità tal-għajnuna

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.2.1.1 (il-punti 34-38) u t-Taqsima 4.4.4.1 (il-punti 234-236) tas-CEEAG.*

1. Jekk jogħġbok spjega liema falliment(i)tas-suq identifikaw l-awtoritajiet tiegħek li jipprevjeni/u l-ilħuq ta’ livell suffiċjenti ta’ ħarsien tal-ambjent. Jekk jogħġbok speċifika f’liema kategorija jaqgħu l-fallimenti tas-suq identifikati, billi tagħmel referenza għall-ittri (a), (b), (c) jew (d) tal-punt 34 tas-CEEAG.

1. F’konformità mal-punt 35 tas-CEEAG, jekk jogħġbok ipprovdi informazzjoni dwar kwalunkwe politika u miżura eżistenti li l-awtoritajiet tiegħek identifikaw, li diġà għandhom fil-mira l-fallimenti regolatorji jew tas-suq identifikati.

1. Sabiex turi l-konformità mal-punt 36 tas-CEEAG, jekk jogħġbok ipprovdi informazzjoni li turi li l-għajnuna għandha fil-mira b’mod effettiv il-fallimenti residwi tas-suq, filwaqt li tqis ukoll kwalunkwe politika u miżura oħra diġà fis-seħħ biex tindirizza wħud mill-fallimenti tas-suq identifikati.

1. Sabiex turi l-konformità mal-punt 37 tas-CEEAG, jekk jogħġbok spjega jekk, sa fejn jafu l-awtoritajiet tiegħek, proġetti jew attivitajiet simili għal dawk koperti mill-miżura/i notifikata/i fir-rigward tal-kontenut teknoloġiku, il-livell ta’ riskju u d-daqs tagħhom, humiex diġà mwassla fl-Unjoni bil-kundizzjonijiet tas-suq. Jekk iva, jekk jogħġbok ipprovdi evidenza ulterjuri biex turi l-ħtieġa għal għajnuna mill-Istat.

1. Sabiex turi l-konformità mal-punt 38 tas-CEEAG, jekk jogħġbok irreferi għall-evidenza kwantitattiva diġà pprovduta fil-mistoqsija 15 ta’ hawn fuq.

1. Barra minn hekk, jekk jogħġbok iddeskrivi, f’konformità mal-punt 235 tas-CEEAG, x’inhuma l-prattiki kummerċjali stabbiliti fis-settur ikkonċernat u uri li l-proġett imur lil hinn minn dawn il-prattiki kummerċjali stabbiliti ġeneralment applikati fl-Unjoni u fost it-teknoloġiji.

1. Sabiex turi l-konformità mal-punt 236 tas-CEEAG:
   * + 1. Fil-każ ta’ għajnuna għall-ġbir separat u s-separazzjoni tal-iskart jew ta’ prodotti, materjali jew sustanzi oħra, jekk jogħġbok uri li tali ġbir separat u separazzjoni huma sottożviluppati fl-Istat Membru tiegħek[[7]](#footnote-7).

* + - 1. Fil-każ li tingħata għajnuna biex jiġu koperti l-kostijiet, jekk jogħġbok uri li din l-għajnuna hija meħtieġa matul perjodu tranżitorju biex jiġi ffaċilitat l-iżvilupp ta’ attivitajiet relatati mal-ġbir separat u s-separazzjoni tal-iskart. Jekk jogħġbok ikkunsidra kwalunkwe obbligu ta’ impriżi taħt skemi ta’ responsabbiltà estiża tal-produttur, li jista’ jkun li implimentajt skont l-Artikolu 8 tad-Direttiva 2008/98/KE.

### Adegwatezza

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.2.1.2 (il-punti 39-46) u t-Taqsima 4.4.4.2 (il-punt 238) tas-CEEAG.*

1. Sabiex tiġi vverifikata l-konformità mal-punt 40 tas-CEEAG, jekk jogħġbok uri li ma hemmx strumenti inqas distorsivi disponibbli li huma aktar xierqa.
2. Sabiex tiġi vverifikata l-konformità mal-punt 41 tas-CEEAG, jekk jogħġbok uri li l-miżura ta’ għajnuna hija mfassla b’tali mod li ma ddgħajjifx l-effiċjenza ta’ miżuri oħra li jirrimedjaw l-istess falliment tas-suq, bħal mekkaniżmi bbażati fuq is-suq (pereżempju, l-EU ETS).

1. Sabiex tiġi vverifikata l-konformità mal-punt 42 tas-CEEAG, jekk jogħġbok ikkonferma li l-ebda wieħed mill-benefiċjarji tal-miżura/i ta’ għajnuna ma seta’ jinżamm responsabbli għat-tniġġis taħt id-dritt eżistenti tal-Unjoni jew nazzjonali (*il-prinċipju ta’* *“min iniġġes iħallas”*).

1. Sabiex tiġi vverifikata l-konformità mal-punt 238 tas-CEEAG, jekk jogħġbok uri li l-għajnuna ma teħlisx lill-impriżi li jiġġeneraw l-iskart minn kwalunkwe kost jew obbligu relatat mat-trattament tal-iskart li huma responsabbli għalih skont il-liġi tal-Unjoni jew nazzjonali, inkluż taħt skemi ta’ responsabbiltà estiża tal-produttur; u dik l-għajnuna ma teħlisx lill-impriżi minn kostijiet li għandhom jitqiesu bħala kostijiet normali għal impriża.

1. Sabiex tiġi vverifikata l-konformità mal-punti minn 43 sa 46 tas-CEEAG, biex turi l-adegwatezza tal-għajnuna fost strumenti ta’ għajnuna differenti, jekk jogħġbok ipprovdi l-informazzjoni li ġejja:
   * + 1. Jekk jogħġbok spjega għaliex forom oħra ta’ għajnuna potenzjalment inqas distorsivi huma inqas xierqa, kif meħtieġ fil-punt 44 tas-CEEAG. Forom ta’ għajnuna li jiġġeneraw inqas distorsjoni jistgħu jkunuavvanzi ripagabbli meta mqabbla ma’ għotjiet diretti; krediti ta’ taxxa meta mqabbel ma’ tnaqqis fit-taxxa; jew forom oħra ta’ għajnuna li huma bbażati fuq strumenti finanzjarji, bħal dejn, meta mqabbel ma’ strumenti ta’ ekwità, inkluż, pereżempju, self b’imgħax baxx jew tnaqqis tal-imgħax, garanziji tal-gvern, jew forniment ta’ finanzjament alternattiv b’termini favorevoli.

* + - 1. Jekk jogħġbok uri li l-għażla tal-istrument ta’ għajnuna hija xierqa għall-falliment tas-suq li l-miżura/i ta’ għajnuna għandha l-għan li tindirizza, kif meħtieġ fil-punt 45 tas-CEEAG.

* + - 1. Jekk jogħġbok spjega kif il-miżura ta’ għajnuna u t-tfassil tagħha huma xierqa biex jintlaħaq l-objettiv tal-miżura li għaliha hija mmirata l-għajnuna, kif meħtieġ fil-punt 46 tas-CEEAG..

### Proporzjonalità

*Biex tipprovdi l-informazzjoni f’din it-Taqsima, jekk jogħġbok irreferi għall-punti 239-244 tas-CEEAG. Jekk jogħġbok innota li t-tliet taqsimiet 2.1.3.1., 2.1.3.2. u 2.1.3.3. li ġejjin huma alternattivi. Jekk jogħġbok ipprovdi biss it-tweġibiet għat-Taqsima applikabbli, skont it-tfassil tal-miżura proposta [għall-għajnuna operatorja għall-ġbir, ara t-Taqsima 2.1.3.3].*

#### Għajnuna abbażi tal-intensitajiet tal-għajnuna stabbiliti fil-punti 240-244 tas-CEEAG

1. Sabiex tiddeskrivi l-kostijiet eliġibbli skont il-punt 239 tas-CEEAG, jekk jogħġbok identifika l-kostijiet addizzjonali ta’ investiment marbuta direttament mal-kisba ta’ livell ogħla ta’ ħarsien tal-ambjent.

1. Jekk jogħġbok spjega kif se jiġu ddeterminati u vverifikati l-kostijiet tal-investiment tax-xenarji ekoloġiċi fattwali u kontrofattwali.

1. Għall-prodotti, is-sustanzi jew il-materjal li jikkostitwixxu skart sakemm ma jerġgħux jintużaw u ma jkun hemm l-ebda rekwiżit legali biex dawk il-prodotti, sustanzi jew materjali jintremew jew jiġu ttrattati mod ieħor, jekk jogħġbok ikkonferma li l-kostijiet eliġibbli jistgħu jikkorrispondu għall-investiment meħtieġ għall-irkupru tal-prodotti, is-sustanzi jew il-materjali kkonċernati.

1. Jekk jogħġbok indika l-intensitajiet massimi tal-għajnuna li japplikaw skont il-miżura u indika jekk japplikawx xi bonusijiet (il-punti 241-244 tas-CEEAG).

1. Għall-attivitajiet ta’ ekoinnovazzjoni, jekk jogħġbok uri li l-kundizzjonijiet kumulattivi li ġejjin huma ssodisfati (il-punt 244 tas-CEEAG):
   * + 1. L-attività tal-ekoinnovazzjoni tkun ġdida jew imtejba sostanzjalment meta mqabbla mal-ogħla livell ta’ żvilupp tekniku fl-industrija tagħha fl-Unjoni[[8]](#footnote-8);
       2. Il-benefiċċju ambjentali mistenni jrid ikun ferm ogħla mit-titjib li jirriżulta mill-evoluzzjoni ġenerali tax-xogħol kurrenti l-aktar avvanzat f’attivitajiet komparabbli[[9]](#footnote-9);
       3. Il-karattru innovattiv tal-assi jew proġetti jinvolvi grad ċar ta’ riskju f’termini teknoloġiċi, tas-suq jew finanzjarji, li huwa ogħla mir-riskju ġeneralment assoċjat mal-assi jew il-proġetti innovattivi paragunabbli li mhumiex innovattivi[[10]](#footnote-10).

1. Jekk b’deroga mill-punti 241-244 tas-CEEAG, jiġi kkunsidrat li tenħtieġ għajnuna lil hinn mill-intensitajiet massimi tal-għajnuna, jekk jogħġbok indika l-livell ta’ għajnuna kkunsidrata meħtieġa u ġġustifikaha fuq il-bażi ta’ analiżi tad-diskrepanza fil-finanzjament għall-proġetti ta’ referenza fix-xenarji fattwali u kontrofattwali kif identifikati bi tweġiba għall-mistoqsija 15 ta’ hawn fuq, f’konformità mal-punti 51-52 tas-CEEAG.

Għal din l-analiżi tad-diskrepanza fil-finanzjament, jekk jogħġbok ippreżenta kwantifikazzjoni, għax-xenarju/i fattwali u xenarju/i kontrofattwali realistiċi[[11]](#footnote-11) identifikati bi tweġiba għall-mistoqsija 15 ta’ hawn fuq, tal-kostijiet u d-dħul ewlenin kollha, tal-kost medju ponderat tal-kapital (WACC) stmat tal-benefiċjarji (jew proġetti ta’ referenza) biex jiġu skontati l-flussi futuri tal-flus, kif ukoll tal-valur preżenti nett (VPN) għax-xenarji fattwali u kontrofattwali, tul il-ħajja tal-proġett/tal-proġett ta’ referenza.

* + - 1. Jekk jogħġbok ipprovdi dan f’Anness għal din il-formola ta’ notifika (billi tuża fajl Excel fejn il-formuli kollha huma viżibbli).

* + - 1. Jekk jogħġbok inkludi informazzjoni dettaljata dwar is-suppożizzjonijiet, il-metodoloġiji, ir-raġunament u s-sorsi sottostanti tagħhom, użati għal kull aspett tal-kwantifikazzjoni tal-kostijiet u d-dħul fix-xenarju fattwali u x-xenarju kontrofattwali probabbli (pereżempju inkludi s-suppożizzjonijiet użati biex jiġu żviluppati dawk ix-xenarji u s-sors/ir-raġunament għal dawn is-suppożizzjonijiet).

* + - 1. Għal każijiet ta’ għajnuna u skemi individwali li jkunu ta’ benefiċċju għal għadd partikolarment limitat ta’ benefiċjarji, jeħtieġ li l-Istat Membru jippreżenta l-evidenza ta’ sostenn fil-livell tal-pjan dettaljat tan-negozju tal-proġett.

Għal każijiet ta’ skemi ta’ għajnuna, l-Istat Membru jeħtieġ li jippreżenta l-evidenza ta’ sostenn fuq il-bażi ta’ proġett ta’ referenza wieħed jew aktar.

* + - 1. Ma’ din il-formola ta’ notifika tista’ tehmeż ukoll id-dokumenti msemmija fin-nota 39 f’qiegħ il-paġna tas-CEEAG. Id-dokumenti tal-Bord jistgħu jkunu partikolarment utli għal miżuri jew skemi ta’ għajnuna individwali li jkunu ta’ benefiċċju għal għadd partikolarment limitat ta’ benefiċjarji. Jekk tali dokumenti jkunu mehmuża mal-formola ta’ notifika, jekk jogħġbok ipprovdi hawn taħt lista ta’ dawk id-dokumenti, filwaqt li tispeċifika l-awtur, id-data meta ġew abbozzati u l-kuntest meta ntużaw.

1. Jekk jogħġbok uri wkoll li l-applikazzjoni ta’ għajnuna ogħla ddeterminata kif indikat fil-mistoqsija 40 ma tirriżultax f’għajnuna li taqbeż id-diskrepanza fil-finanzjament.

1. F’każ li l-punt 52 tas-CEEAG ikun applikabbli, jiġifieri x-xenarju kontrofattwali l-aktar probabbli jikkonsisti fil-fatt li l-benefiċjarju ma jwettaqx attività jew investiment, jew ikompli n-negozju tiegħu mingħajr bidliet, jekk jogħġbok ipprovdi evidenza biex issostni din is-suppożizzjoni.

1. F’konformità mal-punt 245 tas-CEEAG, jekk jogħġbok ikkonferma li jekk tkun rikjesta intensità tal-għajnuna ogħla abbażi tal-mistoqsija 40, l-awtoritajiet tiegħek se jwettqu monitoraġġ *ex post* biex jivverifikaw is-suppożizzjonijiet li saru dwar il-livell ta’ għajnuna meħtieġ u biex jistabbilixxu mekkaniżmu ta’ rkupru u jiddeskrivu l-mekkaniżmi ta’ monitoraġġ u ta’ rkupru li l-Istat Membru jkun biħsiebu jintroduċi.

#### Il-proporzjonalità tal-għajnuna mogħtija permezz ta’ proċess kompetittiv ta’ offerti

*Biex tipprovdi l-informazzjoni f’din it-Taqsima, jekk jogħġbok irreferi għall-punti 49, 50 u 246 tas-CEEAG*.

1. Sabiex tiġi vverifikata l-konformità mal-punti 49, 50 u 246 tas-CEEAG, jekk jogħġbok ipprovdi dan li ġej:
   * + 1. Jekk jogħġbok spjega kif l-awtoritajiet jiżguraw li l-proċess tal-offerti jkun miftuħ, ċar, trasparenti u mhux diskriminatorju, ibbażat fuq kriterji oġġettivi, definiti *ex ante* f’konformità mal-objettiv tal-miżura u jimminimizza r-riskju ta’ offerti strateġiċi (il-punt 49(a) tas-CEEAG).

* + - 1. Il-kriterji tal-għażla użati għall-klassifikazzjoni tal-offerti, u fl-aħħar mill-aħħar għall-identifikazzjoni tal-livell ta’ għajnuna fil-proċess kompetittiv ta’ offerti. B’mod aktar speċifiku:

1. Jekk jogħġbok ipprovdi l-lista tal-kriterji tal-għażla u speċifika liema minnhom huma/ma humiex direttament jew indirettament relatati mal-objettivi ewlenin tal-miżura/i. Jekk jogħġbok inkludi l-ponderazzjoni tagħhom.

1. Jekk jogħġbok spjega kif il-kriterji tal-għażla jpoġġu l-kontribuzzjoni għall-objettivi ewlenin tal-miżura/i f’relazzjoni diretta jew indiretta mal-ammont tal-għajnuna mitlub mill-applikant. Dan jista’ jiġi espress, pereżempju, f’termini ta’ għajnuna għal kull unità ta’ ħarsien tal-ambjent jew għajnuna għal kull unità ta’ enerġija (il-punt 50 u n-nota 44 f’qiegħ il-paġna tas-CEEAG).

1. F’każ li jkun hemm kriterji oħra tal-għażla li mhumiex relatati direttament jew indirettament mal-objettivi ewlenin tal-miżura/i, ipprovdi r-raġunijiet għall-approċċ propost u spjega l-għaliex huwa xieraq għall-objettivi li l-miżura/i għandha/hom l-għan li jilħqu. Jekk jogħġbok ikkonferma wkoll li dawk il-kriterji ma jirrappreżentawx aktar minn 30 % tal-ponderazzjoni tal-kriterji kollha tal-għażla (il-punt 50 tas-CEEAG).

1. Jekk jogħġbok spjega kemm qabel l-iskadenza għas-sottomissjoni tal-applikazzjonijiet ta’ kull proċess kompetittiv ta’ offerti se jiġu ppubblikati l-kriterji tal-għażla (il-punt 49(b) u n-nota 43 f’qiegħ il-paġna tas-CEEAG).

* + - 1. Jekk jogħġbok spjega l-elementi li fuqhom ibbażajt is-suppożizzjoni li l-proċess tal-offerti se jkun miftuħ u sottoskritt kif xieraq, jiġifieri li huwa prevedibbli li mhux l-offerenti kollha se jirċievu għajnuna u li l-għadd ta’ offerenti mistennija huwa biżżejjed biex jiżgura l-kompetizzjoni effettiva għat-tul ta’ żmien tal-iskema (il-punt 49(c) tas-CEEAG). Fl-ispjegazzjoni tiegħek, jekk jogħġbok ikkunsidra l-baġit jew il-volum tal-iskema. Meta rilevanti, jekk jogħġbok irreferi għall-evidenza pprovduta fit-tweġibiet għall-mistoqsija 15.

* + - 1. Jekk jogħġbok ipprovdi informazzjoni dwar l-għadd ta’ sessjonijiet ta’ offerti previsti u l-għadd mistenni ta’ offerenti fl-ewwel ċiklu u matul iż-żmien.

* + - 1. Fil-każ ta’ proċess wieħed jew aktar ta’ offerti mingħajr biżżejjed sottoskrizzjonijiet, jekk jogħġbok spjega kif it-tfassil tal-proċessi tal-offerti se jiġi kkoreġut matul l-implimentazzjoni tal-iskema sabiex terġa’ tiġi stabbilita l-kompetizzjoni effettiva, u meta (il-punt 49(c) tas-CEEAG).

* + - 1. Jekk jogħġbok ikkonferma li aġġustamenti *ex post* għall-eżitu tal-proċess ta’ offerti (bħal negozjati sussegwenti dwar ir-riżultati tal-offerti jew ir-razzjonar) huma evitati (il-punt 49(d) tas-CEEAG).

* + - 1. F’każ li jkun hemm possibbiltà ta’ “*offerti mingħajr sussidju*”, jekk jogħġbok spjega kif se tiġi żgurata l-proporzjonalità (jekk jogħġbok ara l-punt 49, in-nota 42 f’qiegħ il-paġna, tas-CEEAG).

* + - 1. Jekk jogħġbok iċċara jekk l-awtoritajiet jipprevedux l-użu ta’ prezzijiet minimi jew massimi fil-proċess kompetittiv ta’ offerti. Jekk iva, jekk jogħġbok iġġustifika l-użu tagħhom u spjega kif dawn ma jillimitawx il-proċess kompetittiv ta’ offerti (il-punt 49 u n-nota 42 f’qiegħ il-paġna tas-CEEAG).

#### Il-proporzjonalità tal-għajnuna li tkopri l-kostijiet operatorji tal-ġbir separat u tas-separazzjoni tal-iskart

1. Skont il-punt 247 tas-CEEAG l-għajnuna tista’ tkopri wkoll il-kostijiet operatorji meta tkun relatata mal-ġbir separat u s-separazzjoni tal-iskart jew ta’ prodotti, materjali jew sustanzi oħra b’rabta ma’ flussi speċifiċi ta’ skart jew tipi speċifiċi ta’ skart bil-ħsieb tal-preparazzjoni għall-użu mill-ġdid jew għar-riċiklaġġ. Għal fejn qed tippjana din l-għajnuna:
   * + 1. Ipprovdi evidenza li l-għajnuna trid tingħata wara proċedura kompetittiva ta’ offerti mwettqa skont il-kriterji fil-punti 49 u 50 tas-CEEAG li trid tkun organizzata fuq bażi miftuħa u mhux diskriminatorja għall-operaturi kollha li jipprovdu servizzi ta’ ġbir separat u ta’ separazzjoni. Għal dan l-għan, jeħtieġ li jiġu pprovduti l-informazzjoni u l-evidenza elenkati fil-punt 42 ta’ hawn fuq.
       2. Indika jekk il-proċess tal-offerti jinkludix regoli li jillimitaw l-għajnuna f’ċerti ċirkostanzi identifikati sew u stabbiliti *ex ante*. Jekk dan huwa l-każ, jekk jogħġbok:
2. Uri li dawn il-limitazzjonijiet huma ġġustifikati minn livell għoli ta’ inċertezza dwar l-evoluzzjoni futura tal-kostijiet operatorji għat-tul ta’ żmien tal-miżura.

1. Iddeskrivi dawn ir-regoli u ċ-ċirkostanzi stabbiliti sew relatati.

* + - 1. Agħti informazzjoni dwar kwalunkwe għajnuna għall-investiment mogħtija għal installazzjoni użata għall-ġbir separat u s-separazzjoni tal-iskart li tibbenefika wkoll mill-għajnuna operatorja. Meta ż-żewġ forom ta’ għajnuna jkopru l-istess kostijiet eliġibbli, uri li l-għajnuna għall-investiment se titnaqqas mill-għajnuna operatorja mogħtija lill-istess installazzjoni u kif din se tiġi żgurata.

* + - 1. Ikkonferma li t-tul ta’ żmien tal-għoti tal-għajnuna ma jaqbiżx il-5 snin.

### Akkumulazzjoni

*Biex tipprovdi l-informazzjoni f’din it-Taqsima, jekk jogħġbok irreferi għall-punti 56-57 tas-CEEAG.*

1. Sakemm ma tkunx diġà tinsab fil-Parti I tal-formola ta’ notifika ġenerali u sabiex tiġi vverifikata l-konformità mal-punt 56 tas-CEEAG, jekk jogħġbok iċċara jekk l-għajnuna taħt il-miżura/i notifikata/i tistax tingħata fl-istess ħin taħt diversi skemi ta’ għajnuna jew akkumulata ma’ għajnuna *ad hoc* jew *de minimis* fir-rigward tal-istess kostijiet eliġibbli. Jekk dan huwa l-każ, ipprovdi dettalji dwar dawk l-iskemi ta’ għajnuna, l-għajnuna *ad hoc* jew l-għajnuna *de minimis* u kif l-għajnuna se tiġi akkumulata.

1. Jekk japplika l-punt 56 tas-CEEAG, jekk jogħġbok iġġustifika kif l-ammont totali ta’ għajnuna mogħtija skont il-miżura/i notifikata/i għal proġett jew attività mhux se jwassal għal kumpens żejjed jew jaqbeż l-ammont massimu ta’ għajnuna permess skont il-punti 241-245 tas-CEEAG. Għal kull miżura li l-għajnuna mogħtija skont il-miżura/i ta’ għajnuna notifikata tista’ tiġi akkumulata magħha, jekk jogħġbok speċifika l-metodu użat biex tiġi żgurata l-konformità mal-kundizzjonijiet stabbiliti fil-punt 56 tas-CEEAG.

1. F’każ li japplika l-punt 57 tas-CEEAG, jiġifieri l-għajnuna mogħtija taħt il-miżura/i notifikata/i tkun ikkombinata ma’ finanzjament tal-Unjoni[[12]](#footnote-12) mmaniġġjat ċentralment (li ma jikkostitwixxix għajnuna mill-Istat), jekk jogħġbok iġġustifika kif l-ammont totali ta’ finanzjament pubbliku mogħti fir-rigward tal-istess kostijiet eliġibbli ma jwassalx għal kumpens żejjed.

### Trasparenza

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.2.1.4 (il-punti 58-61) tas-CEEAG.*

1. Jekk jogħġbok ikkonferma li l-Istat Membru se jikkonforma mar-rekwiżiti dwar it-trasparenza previsti fil-punti 58-61 tas-CEEAG.

1. Jekk jogħġbok ipprovdi l-link tal-internet fejn se jiġu ppubblikati t-test sħiħ tal-iskema ta’ għajnuna approvata jew tad-deċiżjoni dwar l-għoti tal-għajnuna individwali u d-dispożizzjonijiet ta’ implimentazzjoni tagħha, u l-informazzjoni dwar kull għotja ta’għajnuna individwali mogħtija *ad hoc* jew taħt skema ta’ għajnuna approvata fuq il-bażi tas-CEEAG u li taqbeż l-EUR 100 000.

## L-evitar ta’ effetti negattivi bla bżonn tal-għajnuna fuq il-kompetizzjoni u l-kummerċ

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.2.2 (il-punti 63-70) u t-Taqsima 4.4.5. (il-punti 248-252) tas-CEEAG.*

1. Sabiex tiġi vverifikata l-konformità mal-punt 67 tas-CEEAG, jekk jogħġbok ipprovdi informazzjoni dwar l-effetti negattivi possibbli fuq terminu qasir u twil tal-miżura/i notifikata/i fuq il-kompetizzjoni u l-kummerċ.

1. Jekk jogħġbok spjega jekk il-miżura taqax taħt xi waħda mis-sitwazzjonijiet li ġejjin:
   * + 1. Tikkonċerna suq (jew swieq) fejn l-operaturi stabbiliti kisbu saħħa fis-suq qabel il-liberalizzazzjoni tas-suq;

* + - 1. Tinvolvi proċessi kompetittivi ta’ offerti f’suq (swieq) emerġenti, meta jkun hemm attur b’pożizzjoni b’saħħitha fis-suq;

* + - 1. Dan se jkun ta’ benefiċċju biss għal benefiċjarju wieħed jew għal għadd partikolarment limitat ta’ benefiċjarji.

1. Jekk il-miżura ta’ għajnuna tiffoka fuq għażla/perkors teknoloġika/u speċifika/u, iġġustifika r-raġuni għall-għażla teknoloġika u li mhux se tiskoraġġixxi l-użu ta’ teknoloġiji aktar nodfa.

1. Jekk il-miżura/i notifikata/i se tibbenefika/jibbenefikaw biss minn benefiċjarju wieħed jew minn għadd partikolarment limitat ta’ benefiċjarji, sabiex tiġi vverifikata l-konformità mal-punt 68 tas-CEEAG, jekk jogħġbok:
   * + 1. Spjega jekk il-miżura/i notifikata/i ssaħħaħx/jsaħħux jew iżżommx/iżommux is-saħħa fis-suq tal-benefiċjarju/i jew tiskoraġġixxix/jiskoraġġixxux l-espansjoni tal-kompetituri eżistenti jew twassalx/iwasslux għall-ħruġ tagħhom jew tiskoraġġixxi/jiskoraġġixxux id-dħul ta’ kompetituri ġodda. F’dan ir-rigward spjega wkoll jekk il-miżura ta’ għajnuna twassalx għal żieda fil-kapaċità tal-produzzjoni tal-benefiċjarju.

* + - 1. Iddeskrivi l-miżura/i stabbilita/i biex tillimita d-distorsjoni potenzjali tal-kompetizzjoni kkawżata mill-għoti tal-għajnuna lill-benefiċjarju/i.

1. Sabiex tiġi vverifikata l-konformità mal-punt 69 tas-CEEAG, jekk jogħġbok spjega:
   * + 1. Jekk l-għajnuna mogħtija skont il-miżura/i notifikata/i għandha l-għan li tippreserva l-attività ekonomika f’reġjun wieħed jew tiġbed lejha lil hinn minn reġjuni oħra fis-suq intern.

* + - 1. Jekk iva, jekk jogħġbok speċifika liema huwa l-effett ambjentali nett tal-miżura/i notifikata/i u kif il-miżura/i notifikata/i ttejjeb/itejbu l-livell eżistenti ta’ ħarsien ambjentali fl-Istati Membri

* + - 1. Kif l-għajnuna mogħtija taħt il-miżura/i notifikata/i ma tirriżultax f’effetti manifestament negattivi fuq il-kompetizzjoni u l-kummerċ.

* + - 1. F’każ ta’ għajnuna individwali, il-fatturi ewlenin tal-għażla tal-post għall-investimenti mill-benefiċjarju.

1. Sabiex tiġi vverifikata l-konformità mal-punt 70 tas-CEEAG:
   * + 1. Jekk jogħġbok ikkonferma li l-għajnuna tista’ tingħata taħt l-iskema notifikata għal perjodu massimu ta’ 10 snin mid-data tan-notifika tad-deċiżjoni tal-Kummissjoni li tiddikjara l-għajnuna bħala kompatibbli.

* + - 1. Jekk jogħġbok ikkonferma li, jekk l-awtoritajiet tiegħek jixtiequ jestendu t-tul ta’ żmien tal-miżura lil hinn minn dak il-perjodu massimu, huma se jirrinotifikaw il-miżura.

1. Sabiex tiġi vverifikata l-konformità mal-punt 249 tas-CEEAG, jekk jogħġbok agħti ġustifikazzjoni li l-għajnuna mhux se tinċentiva l-ġenerazzjoni tal-iskart jew iżżid l-użu tar-riżorsi.

1. Sabiex tiġi vverifikata l-konformità mal-punt 250 tas-CEEAG, jekk jogħġbok uri li meta l-għajnuna żżid id-domanda għall-iskart jew għal materjali u riżorsi oħra maħsuba biex jerġgħu jintużaw, jiġu riċiklati jew jiġu rkuprati, il-kapaċità tal-ġbir ta’ tali skart, materjali u riżorsi oħra se tiżdied kif xieraq biex tissodisfa ż-żieda fid-domanda.

1. Sabiex tiġi vverifikata l-konformità mal-punt 251 tas-CEEAG, jekk jogħġbok indika jekk l-għajnuna hux se jkollha xi effetti potenzjali fuq il-funzjonament tas-swieq għall-materjali primarji u sekondarji relatati mal-prodotti kkonċernati, u x’jista’ jirriżulta minn dawn l-effetti potenzjali.

1. Sabiex tiġi vverifikata l-konformità mal-punt 252 tas-CEEAG, fejn l-għajnuna tkopri l-kostijiet operatorji relatati mal-ġbir separat u s-separazzjoni tal-iskart jew ta’ prodotti, materjali jew sustanzi oħra fir-rigward ta’ flussi ta’ skart jew tipi ta’ skart speċifiċi bil-ħsieb tat-tħejjija għall-użu mill-ġdid jew għar-riċiklaġġ, jekk jogħġbok indika jekk l-għajnuna tistax potenzjalment tinteraġixxi ma’ xi skema ta’ responsabbiltà estiża tal-produttur fl-Istat Membru tiegħek, jekk jogħġbok iddeskrivi kwalunkwe skemi bħal dawn u speċifika kif tista’ tinteraġixxi.

# L-ibbilanċjar tal-effetti pożittivi tal-għajnuna mal-effetti negattivi fuq il-kompetizzjoni u l-kummerċ

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 3.3 (il-punti 71-76) tas-CEEAG.*

1. Sabiex tiġi vverifikata l-konformità mal-punt 72 tas-CEEAG, jekk jogħġbok spjega jekk l-attivitajiet appoġġati taħt il-miżura notifikata jissodisfawx il-kriterji għal attivitajiet ekonomiċi ambjentalment sostenibbli previsti fl-Artikolu 3 tar-Regolament (UE) 2020/852 tal-Parlament Ewropew u tal-Kunsill[[13]](#footnote-13), inkluż il-prinċipju “la tagħmilx ħsara sinifikanti”, jew metodoloġiji paragunabbli oħra.

1. (Fil-każ ta’ proċess kompetittiv ta’ offerti) Jekk jogħġbok spjega jekk il-miżura/i notifikata/i tinkludix/jinkludux karatteristiċi li jiffaċilitaw il-parteċipazzjoni tal-SMEs fi proċessi kompetittivi ta’ offerti. Jekk iva, jekk jogħġbok ipprovdi informazzjoni dwar dawk il-karatteristiki u ġġustifika kif l-effetti pożittivi tal-iżgurar tal-parteċipazzjoni tal-SMEs fil-miżura/i notifikata/i jegħlbu l-effetti distorsivi possibbli.

Taqsima C: Evalwazzjoni

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 5 (il-punti 455-463) tas-CEEAG.*

1. Jekk il-miżura/i notifikata/i taqbeż/jaqbżu l-limiti tal-baġit/tan-nefqa fil-punt 456 tas-CEEAG, jekk jogħġbok spjega għaliex fil-fehma tiegħek għandha tapplika l-eċċezzjoni fil-punt 457 tas-CEEAG, jew inkella ehmeż Anness ma’ din il-formola ta’ notifika li jinkludi abbozz tal-pjan ta’ evalwazzjoni li jkopri l-kamp ta’ applikazzjoni msemmi fil-punt 458 tas-CEEAG [[14]](#footnote-14).

1. Jekk tagħti abbozz tal-pjan ta’ evalwazzjoni, jekk jogħġbok:
   * + 1. hawn taħt ipprovdi sommarju ta’ dak l-abbozz tal-pjan ta’ evalwazzjoni inkluż fl-Anness.

* + - 1. ikkonferma li d-dispożizzjonijiet tal-punt 460 tas-CEEAG se jiġu rispettati.

* + - 1. agħti d-data u l-link tal-internet fejn il-pjan ta’ evalwazzjoni se jkun disponibbli għall-pubbliku.

1. Sabiex tiġi vverifikata l-konformità mal-punt 459(b) tas-CEEAG, f’każ li l-iskema ta’ għajnuna attwalment ma tkunx soġġetta għal evalwazzjoni *ex post* u t-tul ta’ żmien tagħha jaqbeż it-tliet snin, jekk jogħġbok ikkonferma li se tinnotifika abbozz ta’ pjan ta’ evalwazzjoni fi żmien 30 jum tax-xogħol wara modifika sinifikanti li żżid il-baġit tal-iskema għal aktar minn EUR 150 miljun fi kwalunkwe sena partikolari jew EUR 750 miljun matul it-tul ta’ żmien totali tal-iskema.

1. Sabiex tiġi vverifikata l-konformità mal-punt 459(c) tas-CEEAG, f’każ li l-iskema ta’ għajnuna attwalment ma tkunx soġġetta għal evalwazzjoni *ex post*, jekk jogħġbok hawn taħt ipprovdi impenn li l-Istat Membru se jinnotifika abbozz ta’ pjan ta’ evalwazzjoni fi żmien 30 jum tax-xogħol wara r-reġistrazzjoni fil-kontijiet uffiċjali ta’ nfiq ta’ aktar minn EUR 150 miljun fis-sena preċedenti.

1. Sabiex tiġi vverifikata l-konformità mal-punt 461 tas-CEEAG,
   * + 1. Jekk jogħġbok iċċara jekk l-espert indipendenti diġà ntgħażilx jew hux se jintgħażel fil-futur.

* + - 1. Jekk jogħġbok ipprovdi informazzjoni dwar il-proċedura tal-għażla tal-espert.

* + - 1. Jekk jogħġbok iġġustifika kif l-espert huwa indipendenti mill-awtorità tal-għotjiet.

1. Sabiex tiġi vverifikata l-konformità mal-punt 461 tas-CEEAG:
   * + 1. Jekk jogħġbok ipprovdi l-iskadenzi proposti tiegħek għas-sottomissjoni tar-rapport ta’ evalwazzjoni interim u finali. Jekk jogħġbok innota li r-rapport ta’ evalwazzjoni finali jrid jiġi ppreżentat lill-Kummissjoni fi żmien xieraq biex tkun tista’ ssir il-valutazzjoni tal-estensjoni possibbli tal-iskema ta’ għajnuna u mhux aktar tard minn 9 xhur qabel l-iskadenza tagħha, f’konformità mal-punt 463 tas-CEEAG. Jekk jogħġbok kun af li din l-iskadenza tista’ titnaqqas għal skemi li għalihom jiskatta r-rekwiżit ta’ evalwazzjoni fl-aħħar sentejn ta’ implimentazzjoni tagħhom.

* + - 1. Jekk jogħġbok ikkonferma li r-rapport ta’ evalwazzjoni interim u finali se jsir pubbliku. Jekk jogħġbok ipprovdi d-data u l-link tal-internet fejn dawn ir-rapporti se jkunu disponibbli għall-pubbliku.

Taqsima D: Ir-rapportar u l-monitoraġġ

*Biex tipprovdi l-informazzjoni f’din it-Taqsima, jekk jogħġbok irreferi għat-Taqsima 6 (il-punti 464 u 465) tas-CEEAG.*

1. Jekk jogħġbok ikkonferma li l-Istat Membru se jikkonforma mar-rekwiżiti għar-rappurtar u l-monitoraġġ stipulati fit-Taqsima 6, il-punti 464 u 465 tas-CEEAG.

1. Jekk jogħġbok kun af li għal skema ta’ għajnuna, it-tul ta’ żmien huwa l-perjodu li matulu tista’ ssir applikazzjoni għall-għajnuna u tittieħed deċiżjoni dwarha (inkluż għalhekk iż-żmien meħtieġ biex l-awtoritajiet nazzjonali japprovaw l-applikazzjonijiet għall-għajnuna). It-tul ta’ żmien li hemm referenza għalih f’din id-domanda ma jirrigwardax it-tul tal-kuntratti konklużi taħt l-iskema ta’ għajnuna, li jistgħu jitkomplew wara t-tul ta’ żmien tal-miżura. [↑](#footnote-ref-1)
2. Jekk jogħġbok kun af li bidla fil-baġit effettiv jew stmat tista’ tkun bidla fl-għajnuna, li teħtieġ notifika ġdida. [↑](#footnote-ref-2)
3. Jekk jogħġbok kun af li l-punti 38, 52, 165, 166 u 167 kif ukoll in-noti 39 u 45 f’qiegħ il-paġna tas-CEEAG jipprovdu gwida ulterjuri dwar kif għandu jiġi żviluppat ix-xenarju kontrofattwali probabbli. [↑](#footnote-ref-3)
4. “Proġett ta’ referenza” huwa definit fil-punt 19(63) tas-CEEAG. [↑](#footnote-ref-4)
5. Jekk inti tiddependi fuq proċess kompetittiv reċenti, jekk jogħġbok spjega kif dan il-proċess tal-offerti jista’ jitqies bħala kompetittiv, inkluż kif il-profitti mhux mistennija ġew evitati għal teknoloġiji differenti inklużi fil-proċess kompetittiv ta’ offerti, fejn applikabbli, u kif huwa paragunabbli, pereżempju:

   Il-kundizzjonijiet (eż. it-termini kuntrattwali u t-tul ta’ żmien, l-iskadenzi tal-investiment, jekk il-pagamenti ta’ appoġġ kinux indiċjati mal-inflazzjoni jew le) kienu simili għal dawk proposti fil-miżura notifikata?

   Il-proċess kompetittiv twettaq taħt kundizzjonijiet makroekonomiċi simili?

   It-teknoloġiji/it-tipi ta’ proġetti kienu simili? [↑](#footnote-ref-5)
6. Skont il-punt 19(89) tas-CEEAG, “standard tal-Unjoni” tfisser:

   *standard obbligatorju tal-Unjoni li jiffissa l-livelli li għandhom jintlaħqu f’termini ambjentali minn impriżi individwali, esklużi standards jew miri stabbiliti fil-livell tal-Unjoni li huma vinkolanti għall-Istati Membri iżda mhux għall-impriżi individwali;*

   *l-obbligu li jintużaw l-aqwa tekniki disponibbli (BAT, best available techniques), kif definit fid-Direttiva 2010/75/UE, u li jiġi żgurat li l-livelli ta’ emissjonijiet ma jkunux ogħla minn dawk li kienu jintlaħqu bl-applikazzjoni tal-BAT; meta l-livelli ta’ emissjonijiet assoċjati mal-BAT ikunu ġew definiti f’atti ta’ implimentazzjoni adottati skont id-Direttiva 2010/75/UE jew skont direttivi oħra applikabbli, dawk il-livelli jkunu applikabbli għall-fini ta’ dawn il-linji gwida; meta dawn il-livelli jkunu espressi bħala firxa, ikun applikabbli l-limitu li jintlaħaq bl-aqwa tekniki disponibbli tal-impriża kkonċernata.* [↑](#footnote-ref-6)
7. Fejn tintwera adegwatament, tista’ tiġi kkunsidrata wkoll is-sitwazzjoni speċifika fil-livell tar-reġjun jew reġjuni kkonċernati. [↑](#footnote-ref-7)
8. In-novità, pereżempju, tista’ tintwera mill-Istati Membri fuq il-bażi ta’ deskrizzjoni preċiża tal-innovazzjoni u tal-kundizzjonijiet tas-suq għall-introduzzjoni jew id-diffużjoni tagħha, li tqabbilha mal-aktar proċessi avvanzati jew l-aktar tekniki ta’ organizzazzjoni avvanzati ġeneralment użati minn impriżi oħra fl-istess industrija. [↑](#footnote-ref-8)
9. Jekk il-parametri kwantitattivi jistgħu jintużaw sabiex jiġu pparagunati attivitajiet ekoinnovattivi ma’ attivitajiet standard li mhumiex innovattivi, “ferm ogħla” tfisser li t-titjib marġinali mistenni minn attivitajiet ekoinnovattivi, f’termini ta’ riskju ambjentali jew tniġġis imnaqqas, jew effiċjenza mtejba fl-enerġija jew fir-riżorsi, jenħtieġ li jkun mill-inqas darbtejn ogħla mit-titjib marġinali mistenni mill-iżvilupp ġenerali ta’ attivitajiet paragunabbli li mhumiex innovattivi. Meta l-approċċ propost ma jkunx xieraq għal każ partikolari, jew jekk ma jkunx possibbli li jsir paragun kwantitattiv, jenħtieġ li l-fajl tal-applikazzjoni għall-għajnuna mill-Istat jinkludi deskrizzjoni ddettaljata tal-metodu użat għall-valutazzjoni ta’ dan il-kriterju, waqt li jiġi assigurat standard komparabbli għal dak tal-metodu propost. [↑](#footnote-ref-9)
10. Ir-riskju jista’ jintwera mill-Istat Membru pereżempju f’termini ta’ kostijiet marbuta mal-fatturat tal-impriża, iż-żmien meħtieġ għall-iżvilupp, il-benefiċċji mistennija mill-attività ta’ ekoinnovazzjoni fejn għandhom x’jaqsmu l-kostijiet, u probabbiltà ta’ falliment. [↑](#footnote-ref-10)
11. Jekk jogħġbok irreferi wkoll għall-informazzjoni ulterjuri fil-punti 51-53 kif ukoll in-noti 45 u 46 f’qiegħ il-paġna tas-CEEAG. [↑](#footnote-ref-11)
12. Il-finanzjament tal-Unjoni ġestit ċentralment huwa l-finanzjament tal-Unjoni ġestit ċentralment mill-istituzzjonijiet, l-aġenziji, l-impriżi konġunti jew korpi oħrajn tal-Unjoni Ewropea u li mhuwiex direttament jew indirettament taħt il-kontroll tal-Istat Membru. [↑](#footnote-ref-12)
13. Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13). [↑](#footnote-ref-13)
14. Il-mudell għall-iskeda ta’ informazzjoni supplimentari għan-notifika tal-pjan ta’ evalwazzjoni (il-Parti III.8) huwa aċċessibbli hawnhekk: [https://competition-policy.ec.europa.eu/state-aid/legislation/forms-notifications-and-reporting\_en#evaluation-plan](#evaluation-plan) [↑](#footnote-ref-14)