Част III.6.E - Формуляр за допълнителна информация относно държавна помощ, предоставена съгласно Насоките относно държавната помощ в областта на климата, опазването на околната среда и енергетиката от 2022 г. („CEEAG“)   
Раздел 4.4 – Помощ за ефективно използване на ресурсите и за подпомагане на прехода към кръгова икономика

*Настоящият формуляр за допълнителна информация се отнася за мерките, обхванати от раздел 4.4 от CEEAG. Ако уведомлението включва мерки, които са обхванати от повече от един раздел от CEEAG, моля, след като стане наличен, попълнете и съответния формуляр за допълнителна информация, който се отнася до съответния раздел от CEEAG.*

*Всички документи, предоставени от държавите членки като приложения към настоящия формуляр за допълнителна информация, трябва да се номерират, като номерата на документите трябва да се посочват в съответните раздели на настоящия формуляр за допълнителна информация.*

Раздел А: Обобщение на основните характеристики на мярката(мерките), за която(ито) е отправено уведомление

1. Контекст и цел(и) на мярката(мерките), за която(ито) е отправено уведомление:

1.1. ако все още не са разгледани в раздел 5.2 от формуляра за обща информация (част I), моля, посочете контекста и основната цел, включително всички цели на Съюза за прехода към кръгова икономика, които мярката е предназначена да подкрепи;

1.2. моля, посочете всички други цели, преследвани с мярката. За всички цели, които не са чисто екологични, моля, обяснете дали те могат да доведат до някакви нарушения на конкуренцията във вътрешния пазар.

2. Влизане в сила и срок на действие:

2.1. доколкото не е направено в раздел 5.4 от формуляра за обща информация (част I), моля, посочете датата, от която се планира схемата за помощ да влезе в сила;

2.2. моля, посочете срока на действие на схемата[[1]](#footnote-1).

3. Бенефициер(и)

3.1. ако все още не сте предоставили информация в раздел 3 от формуляра за обща информация (част I), моля, опишете (потенциалния/потенциалните) бенефициер(и) на мярката(мерките);

3.2. моля, посочете местоположението на бенефициера(ите) (т.е. дали само стопански субекти, намиращи се в съответната държава членка, или и в други държави членки, имат право да участват в мярката);

3.3. за да се оцени съответствието с точка 15 от CEEAG, моля, посочете дали помощта по мярката(мерките) се предоставя в полза на предприятие (индивидуално или част от схема), което е обект на неизпълнено разпореждане за възстановяване в резултат на предишно решение на Комисията, с което помощта се обявява за неправомерна и несъвместима с вътрешния пазар.

При положителен отговор, моля, представете информация за размера на помощта, която все още не е възстановена, така че Комисията да я вземе предвид при оценката на мярката(мерките) за помощ.

4. Моля, потвърдете, че мярката(мерките) не включва(т) помощ за дейности, които не попадат в приложното поле на CEEAG (вж. точка 13 от CEEAG). В противен случай, моля, посочете подробности.

5. Бюджет и финансиране на мярката(мерките):

5.1. ако не е посочен в таблицата в раздел 7.1 от формуляра за обща информация (част I), моля, посочете годишния и/или общия бюджет за целия срок на действие на мярката(мерките); ако общият бюджет не е известен (например тъй като зависи от резултатите от търгове), моля, посочете приблизителния бюджет, включително допусканията, използвани за изчисляване на съответния прогнозен бюджет[[2]](#footnote-2);

5.2. ако мярката се финансира чрез такса, моля, пояснете дали:

а) таксата е определена със закон или друг законодателен акт; при положителен отговор, моля, посочете правния акт, номера и датата, на която е приет и влязъл в сила, както и интернет връзка към правния акт;

б) налогът се прилага еднакво по отношение на местните и вносните продукти;

в) мярката, за която е отправено уведомление, ще донесе ползи както за местните, така и за чуждестранните продукти;

г) мярката се финансира изцяло или само частично от таксата. Ако мярката се финансира само частично от таксата, посочете другите източници на финансиране на мярката и техния съответен дял;

д) с таксата, финансираща мярката, за която е отправено уведомление, се финансират и други мерки за помощ. Ако е така, посочете другите мерки за помощ, финансирани със съответния налог.

Раздел Б: Оценка на съвместимостта на помощта

1. Положително условие: помощта трябва да улеснява развитието на икономическа дейност

1.1. Принос към развитието на икономическа дейност

*За да предоставите информацията в настоящия раздел, моля, вижте раздел 3.1.1 (точки 23—25) и раздели 4.4.1 (точки 217—219) и 4.4.2. (точки 220—224) от CEEAG.*

6. *В член 107, параграф 3, буква в) от Договора за функционирането на Европейския съюз (Договора)* се предвижда, че Комисията може да обяви за съвместими „помощите, които имат за цел да улеснят развитието на някои икономически дейности или на някои икономически региони, доколкото тези помощи не засягат по неблагоприятен начин условията на търговия до степен, която противоречи на общия интерес“. Следователно съвместимата помощ съгласно тази разпоредба на договора трябва да допринася за развитието на определена икономическа дейност.

За да се оцени съответствието с точка 23 от CEEAG, моля, посочете икономическите дейности, които ще бъдат улеснени в резултат на помощта, и начина, по който се подпомага развитието на тези дейности.

7. За да се оцени съответствието с точка 25 от CEEAG, моля, „опишете дали и по какъв начин помощта ще допринесе за постигането на целите на политиките на Съюза в областта на климата, околната среда и енергетиката, и по-специално очакваните ползи от помощта по отношение на нейния съществен принос за опазването на околната среда, включително за смекчаването на последиците от изменението на климата, или за ефективното функциониране на вътрешния енергиен пазар“.

8. Освен това, моля, посочете до каква степен помощта е свързана с политиките, описани в точки 217—219 от CEEAG.

9. Моля, опишете изискванията за допустимост, приложими към бенефициера(ите) (например като включите всички технически, екологични (т.е. разрешения), финансови (т.е. обезпечения) или други изисквания, които бенефициерът(ите) трябва да спазва(т).

10. За индивидуална помощ и схеми за помощ в полза на особено ограничен брой бенефициери или на заварен бенефициер, моля, представете количествена оценка на очакваните екологични ползи от мярката (спестени ресурси/избегнато потребление на ресурси) и обяснете използвания метод за тяхното количествено определяне.

11. Моля, представете информация относно обхвата и подпомаганите дейности на мярката(мерките) за помощ и посочете на кои от дейностите, изброени в точки 220 и 221 от CEEAG, те съответстват.

12. Моля, имайте предвид, че следните мерки за инвестиционна помощ не се оценяват съгласно раздел 4.4:

а) оползотворяване на отпадна топлина от производствени процеси;

б) улавяне и използване на въглерод (УИВ);

в) производство на биогорива, течни горива от биомаса, биогаз или горива от биомаса от отпадъци;

г) производство на енергия от отпадъци;

д) производство на енергия или топлина от отпадъци, когато помощта е свързана с инвестиции в районни отоплителни и охладителни системи или с тяхната експлоатация.

Моля, направете справка с формуляра за уведомление за раздел 4.1 за инвестициите, изброени в букви а)—г), тъй като тези мерки ще бъдат оценени, както е посочено в раздел 4.1 от CEEAG, и с формуляра за уведомление за раздел 4.10 за инвестицията, описана в буква д), тъй като тя ще бъде оценена, както е посочено в раздел 4.10 от CEEAG.

13. Моля, посочете дали мярката за помощ покрива и оперативните разходи за разделно събиране и сортиране на отпадъци и ако отговорът е „да“, за кои потоци от отпадъци или видове отпадъци.

1.2. Стимулиращ ефект

*За да предоставите информацията в настоящия раздел, моля, вижте раздел 3.1.2 (точки 26—32) и раздел 4.4.3 (точки 225—233) от CEEAG.*

14. Помощта може да се смята за улесняваща дадена икономическа дейност само ако има стимулиращ ефект. За да се оцени съответствието с точка 26 от CEEAG, моля, обяснете как мярката(мерките) *„насърчава(т) бенефициера да промени своето поведение, да участва в допълнителна или в по-екологосъобразна икономическа дейност, която без помощта той не би извършвал или би извършвал по ограничен или различен начин“*.

15. В съответствие с точка 28 от CEEAG:

15.1. моля, представете изчерпателно описание на фактическия сценарий, който се очаква да възникне в резултат на мярката за помощ, и вероятния(те) сценарий(и) при липса на мярка за помощ.[[3]](#footnote-3) Ако очаквате, че може да бъдат подпомогнати различни категории бенефициери, моля, уверете се, че съпоставителният сценарий е правдоподобен за всяка от тези категории; Моля, вземете предвид изискванията относно съпоставителния сценарий, включени в точки 226—230 и точка 239 от CEEAG, а именно:

а) като цяло съпоставителният сценарий съответства на инвестиция със същия капацитет, жизнен цикъл и когато е уместно, други важни технически характеристики като екологосъобразната инвестиция, но води до по-ниско равнище на защита на околната среда, например инсталация за третиране на отпадъците чрез дейност по третиране, която е по-ниско в приоритетния ред на йерархията на отпадъците или при която ресурсите се използват по-неефективно; ако е технически и икономически възможно повторно употребяваният или рециклираният (вторичен) продукт да бъде заместен с първичната суровина или първичния продукт, съпоставителният сценарий може да се състои от конвенционалната инсталация, свързана с производството на първичната суровина или първичния продукт;

б) като алтернатива съпоставителният сценарий може да съответства и на един от следните сценарии:

1. поддържане в експлоатация на съществуващи инсталации или оборудване за период, съответстващ на жизнения цикъл на екологосъобразната инвестиция; в такъв случай следва да се вземат предвид дисконтираните разходи за поддръжка, ремонт и модернизация за същия период (точка 227 от CEEAG);
2. подмяна на инсталациите или оборудването на по-късен етап; в такъв случай трябва да се вземе предвид дисконтираната стойност на инсталациите и оборудването, а разликата в съответния икономически жизнен цикъл на инсталациите или оборудването трябва да се уравновеси в съответствие с точка 228 от CEEAG;
3. лизинг на оборудване, което е в по-малка степен екологосъобразно и би било използвано при липса на помощ; в такъв случай следва да се вземе предвид дисконтираната стойност на лизинга на оборудването, което е в по-малка степен екологосъобразно, в съответствие с точка 229 от CEEAG;
4. съпоставителният сценарий може да се състои и в липсата на алтернативен инвестиционен проект, по-специално когато подпомаганата инвестиция се състои в добавяне на инсталации или оборудване към вече съществуващи съоръжения, инсталации или оборудване и за които няма еквивалентна конвенционална алтернатива.

При описанието на фактическия сценарий и вероятния(те) съпоставителен(ни) сценарий(и), моля, посочете капацитета, жизнения цикъл и други технически характеристики на инвестицията както за фактическия, така и за съпоставителния(те) сценарий(и);

15.2. моля, обяснете накратко основанията за избора на вероятния(ите) съпоставителен(ни) сценарий(и) с оглед на предложените различни категории бенефициери, ако е приложимо;

15.3. моля, направете количествена оценка на разходите и приходите на фактическия и съпоставителния сценарий и когато е приложимо обосновете промяната в поведението за всяка категория бенефициери въз основа на:

а) съответния референтен проект[[4]](#footnote-4), съответните съпоставителни сценарии и свързания с тях недостиг на финансиране;

*ИЛИ*

б) подходящи количествени доказателства въз основа на пазарни проучвания, инвеститорски планове, финансови отчети или други количествени доказателства, включително оферти, представени за подобни проекти в неотдавнашни сравними състезателни тръжни процедури[[5]](#footnote-5).

16. За да се оцени съответствието с точка 27 от CEEAG, моля, представете информация, която да потвърди, че с помощта не се подпомагат разходите за дейност, която даден бенефициер така или иначе би извършил, и не се компенсира обичайният търговски риск за дадена икономическа дейност.

17. За да докажете съответствие с точки 29 и 31 от CEEAG:

а) моля, потвърдете, че започването на работата по проекта или дейността не е настъпило преди бенефициерът да кандидатства за помощ пред националните органи;

*ИЛИ*

б) за проекти, започнали преди подаването на заявлението за помощ, моля, докажете, че проектът попада в един от изключителните случаи, предвидени в точка 31 от CEEAG (букви а), б) или в).

18. За да докажете, че е спазена точка 30 от CEEAG, моля, потвърдете, че заявлението за помощ включва най-малко името на заявителя, описанието на проекта или дейността, включително неговото/нейното местоположение, и размера на помощта, необходима за изпълнението му/ѝ.

19. За да докажете съответствие с точки 32, 232 и 233 от CEEAG:

а) моля, посочете дали има стандарти на Съюза[[6]](#footnote-6), приложими към мярката(ите), за която(ито) е отправено уведомление, задължителни национални стандарти, които са по-строги или по-амбициозни от съответните стандарти на Съюза, или задължителни национални стандарти, които са приети при липса на стандарти на Съюза;

В този контекст, моля, представете информация, за да докажете стимулиращия ефект.

б) В случай че съответният стандарт на Съюза вече е приет, но още не е влязъл в сила, моля, докажете, че помощта има стимулиращ ефект, тъй като стимулира инвестицията да бъде осъществена и финализирана поне 18 месеца преди стандартът да влезе в сила в съответствие с точка 233 от CEEAG.

20. За да се докаже съответствие с раздел 4.4.3 от CEEAG, моля, посочете дали проекти със срок на изплащане на инвестицията под 5 години отговарят на условията за помощ по мярката за помощ. Ако случаят е такъв, моля, обяснете защо помощта е необходима, за да се предизвика промяна на поведението в съответствие с точка 231 от CEEAG.

1.3. Ненарушаване на приложими разпоредби на правото на Съюза

*За да предоставите информацията в настоящия раздел, моля, вижте раздел 3.1.3 (точка 33) от CEEAG.*

21. Моля, представете информация, с която да потвърдите спазването на съответните разпоредби на правото на ЕС в съответствие с точка 33 от CEEAG.

22. Ако за финансирането на мярката(мерките) се използва налог, моля, пояснете дали е необходимо да се извърши оценка на съответствието с членове 30 и 110 от Договора. При положителен отговор, моля, покажете как мярката съответства на разпоредбите на членове 30 и 110 от Договора.В този контекст може да се посочи информацията, предоставена във въпрос 5.2. по-горе, когато мярката(мерките), за която(ито) е отправено уведомление, се финансира(т) чрез такса.

2. Отрицателно условие: помощта не може да нарушава неправомерно условията на търговия по начин, който да противоречи на общия интерес

2.1. Свеждане до минимум на нарушаването на конкуренцията и търговията

2.1.1. Необходимост от помощта

*За да предоставите информацията в настоящия раздел, моля, вижте раздел 3.2.1,1 (точки 34—-38) и раздел 4.4.4.1 (точки 234—236) от CEEAG.*

23. Моля, обяснете кои случаи на неефективност на пазара, установени от вашите органи, възпрепятстват постигането на достатъчно равнище на опазване на околната среда. Моля, посочете в коя категория попадат установените случаи на неефективност на пазара, като се позовавате на точка 34, букви а), б), в) или г) от CEEAG.

24. В съответствие с точка 35 от CEEAG, моля, представете информация за всички съществуващи политики и мерки, които вашите органи са определили и които вече са насочени към преодоляване на установените регулаторни пропуски и неефективност на пазара.

25. За да докажете съответствие с точка 36 от CEEAG, моля, представете информация, която показва, че въпросната помощ е насочена към ефективното преодоляване на остатъчната неефективност на пазара, като се вземат предвид също всички въведени вече политики и мерки за преодоляване на установената неефективност на пазара.

26. За да докажете съответствие с точка 37 от CEEAG, моля, обяснете дали, доколкото е известно на вашите органи, проекти или дейности, подобни на тези, обхванати от мярката(мерките), за която(ито) е отправено уведомление, по отношение на тяхното технологично съдържание, степен на риска и размер, вече са били реализирани в рамките на Съюза при пазарни условия. Ако отговорът е положителен, моля, представете допълнителни данни, за да докажете необходимостта от държавна помощ.

27. За да докажете съответствие с точка 38 от CEEAG, моля, направете справка с количествените доказателства, вече предоставени във въпрос 15 по-горе.

28. Освен това, моля, опишете, в съответствие с точка 235 от CEEAG, какви са установените търговски практики в съответния сектор и покажете, че проектът надхвърля тези установени търговски практики, които обикновено се прилагат в целия Съюз и за различните технологии.

29. За да докажете съответствието с точка 236 от CEEAG:

а) при помощ за разделно събиране и сортиране на отпадъци или други продукти, материали или вещества, моля, докажете, че разделното събиране и сортирането във вашата държава членка е слабо развито[[7]](#footnote-7);

б) в случай че помощта се предоставя за покриване на оперативни разходи, моля, докажете, че тази помощ е необходима през преходен период, за да се улесни развитието на дейностите, свързани с разделното събиране и сортирането на отпадъци. Моля, вземете предвид и опишете всички задължения на предприятията по схемите за разширена отговорност на производителя, които може да сте изпълнили съгласно член 8 от Директива 2008/98/ЕО.

2.1.2. Целесъобразност

*За да предоставите информацията в настоящия раздел, моля, вижте раздел 3.2.1.2 (точки 39—46) и раздел 4.4.4.2 (точка 238) от CEEAG.*

30. За да се провери съответствието с точка 40 от CEEAG, моля, докажете, че няма налични инструменти, които да нарушават конкуренцията в по-малка степен и да са по-подходящи.

31. За да се провери съответствието с точка 41 от CEEAG, моля, докажете, че мярката за помощ е замислена по такъв начин, че да не подкопава ефективността на други мерки за преодоляване на същата неефективност на пазара, като например пазарните механизми (например СТЕ на ЕС).

32. За да се провери съответствието с точка 42 от CEEAG, моля, потвърдете, че на никой от бенефициерите на мярката(мерките) за помощ не може да бъде вменена отговорност за замърсяването съгласно съществуващото право на Съюза или националното законодателство (*принцип „замърсителят плаща“*).

33. За да се провери съответствието с точка 238 от CEEAG, моля, докажете, че помощта не освобождава предприятията, които генерират отпадъци, от никакви разходи и задължения, свързани с преработването на тези отпадъци, които те са задължени да поемат съгласно правото на Съюза или националното право, включително по схеми за разширена отговорност на производителя; и че помощта не освобождава предприятията от разходи, които следва да се считат нормални за едно предприятие.

34. За да се провери съответствието с точки 43—46 от CEEAG, с цел да се докаже целесъобразността на помощта сред различните инструменти за помощ, моля, представете следната информация:

а) моля, обяснете защо не е толкова подходящо да бъдат предоставени други форми на помощ, които евентуално биха нарушили конкуренцията в по-малка степен, както се изисква в точка 44 от CEEAG. Други форми на помощ, които биха нарушили конкуренцията в по-малка степен, могат да бъдат: възстановяеми аванси вместо преки безвъзмездни средства; данъчни кредити вместо данъчни облекчения; или форми на помощ, основани на финансови инструменти, например дългови вместо капиталови инструменти, в това число нисколихвени заеми или лихвени отстъпки, държавни гаранции или алтернативно предоставяне на финансиране при благоприятни условия;

б) моля, докажете, че изборът на инструмент за помощ съответства на неефективността на пазара, която мярката(мерките) за помощ има(т) за цел да отстрани(ят), както се изисква в точка 45 от CEEAG;

в) моля, обяснете как мярката за помощ и нейните условия са подходящи за постигането на целта на мярката, към която е насочена помощта, както се изисква в точка 46 от CEEAG.

2.1.3. Пропорционалност

*За да предоставите информацията в настоящия раздел, моля, вижте точки 239—244 от CEEAG. Моля, обърнете внимание, че следните три раздела 2.1.3.1., 2.1.3.2. и 2.1.3.3. са алтернативни възможности. Моля, представете отговори само на приложимия раздел в зависимост от структурата на предложената мярка [за оперативна помощ за събиране, вижте раздел 2.1.3.3].*

2.1.3.1. Помощ въз основа на интензитетите на помощта, посочени в точки 240—244 от CEEAG

35. За да опишете допустимите разходи в съответствие с точка 239 от CEEAG, моля, посочете допълнителните инвестиционни разходи, пряко свързани с постигането на по-високо равнище на опазване на околната среда.

36. Моля, обяснете по какъв начин ще бъдат определени и проверени инвестиционните разходи за фактическия сценарий и за по-малко екологосъобразните сценарии.

37. За продукти, вещества или материали, които биха представлявали отпадък, ако не бъдат употребени повторно и когато няма законово изискване тези продукти, вещества или материали да се обезвредени или третирани по друг начин, моля, потвърдете, че допустимите разходи ще съответстват на инвестицията, необходима за тяхното оползотворяване.

38. Моля, посочете максималните интензитети на помощта, приложими по мярката, и посочете дали се прилагат някакви бонуси (точки 241—244 от CEEAG).

39. За екоиновационните дейности, моля, докажете, че са изпълнени следните кумулативни условия (точка 244 от CEEAG):

а) екоиновационната дейност е нова или съществено подобрена в сравнение с върховите постижения на съответния сектор в Съюза[[8]](#footnote-8);

б) очакваната полза за околната среда е значително по-голяма отколкото подобрението, произтичащо от общото развитие на технологиите в подобни дейности[[9]](#footnote-9);

в) иновационният характер на дейността е свързан с ясна степен на риск в технологично, пазарно или финансово отношение, който е по-висок от риска, обичайно свързан със съпоставими неиновационни дейности[[10]](#footnote-10).

40. Ако чрез дерогация от точки 241—244 от CEEAG е счетено, че е необходима помощ, надвишаваща максималните интензитети на помощта, моля, посочете размера на помощта, който се счита за необходим, и го обосновете въз основа на анализ на недостига на финансиране за референтните проекти при фактическия и съпоставителния сценарий, посочен в отговора на въпрос 15 по-горе, в съответствие с точки 51—52 от CEEAG.

Моля, по отношение на този анализ на недостига на финансиране, да представите — за фактическия(те) сценарий(и) и за реалистичен(ни) съпоставителен(ни) сценарий(и)[[11]](#footnote-11), посочен в отговора на въпрос 15 по-горе — количествена оценка на всички основни разходи и приходи, оценената средна претеглена цена на капитала на бенефициерите с цел дисконтиране на бъдещите парични потоци, както и нетната настояща стойност (ННС) при фактическия и при съпоставителния сценарий, за жизнения цикъл на проекта/референтния проект.

а) моля, представете необходимата информация в приложение към настоящия формуляр за уведомление (като използвате файл във формат Excel, в който всички формули са видими);

б) моля, включете подробна информация за допусканията, методиките, обосновката и основните източници за тях, използвани за всеки аспект от количествената оценка на разходите и приходите във фактическия сценарий и вероятния съпоставителен сценарий (моля, например, включете допусканията, използвани за разработването на тези сценарии, и източника/обосновката на тези допускания);

в) За случаите на индивидуална помощ и схеми в полза на особено ограничен брой бенефициери държавата членка трябва да представи подкрепящите доказателства на равнището на подробния бизнес план на проекта.

За случаите на схеми за помощ държавата членка трябва да представи подкрепящите доказателства въз основа на един или повече референтни проекта.

г) към настоящия формуляр за уведомление можете да приложите и документите, посочени в бележка под линия 39 от CEEAG. Документите на управителните органи могат да бъдат особено полезни за мерки за индивидуална помощ или за схеми в полза на особено ограничен брой бенефициери. Ако към формуляра за уведомление са приложени такива документи, моля, по-долу представете списък с тези документи, като посочите автора, датата, на която са изготвени, и контекста, в който са използвани.

41. Моля, докажете също така, че прилагането на помощ с по-голям размер, определен, както е посочено във въпрос 40, не би довело до помощ, надвишаваща недостига на финансиране.

42. В случай че е приложима точка 52 от CEEAG, т.е. най-вероятният съпоставителен сценарий се състои в това бенефициерът да не осъществи дадена дейност или инвестиция или да продължи стопанската си дейност без промени, моля, представете доказателства в подкрепа на това предположение.

43. В съответствие с точка 245 от CEEAG, моля, потвърдете, че ако е необходим по-голям интензитет на помощта въз основа на въпрос 40, органите на вашата държава ще извършат последващ мониторинг, за да проверят направените предположения относно необходимия размер на помощта и да въведат механизъм за възвръщане на предоставени средства, и опишете механизмите за мониторинг и за възвръщане на предоставени средства, които държавата членка възнамерява да въведе.

2.1.3.2. Пропорционалност на помощта, предоставена чрез конкурентна тръжна процедура

*За да предоставите информацията в настоящия раздел, моля, вижте точки 49—50 и точка 246 от CEEAG*.

44. За да се провери съответствието с точки 49, 50 и 246 от CEEAG, моля, представете следната информация:

а) моля, обяснете по какъв начин органите гарантират, че тръжната процедура е открита, ясна, прозрачна и недискриминационна, основана е на обективни критерии, които са определени *предварително* в съответствие с целта на помощта и свеждат до минимум риска от стратегическо офериране (точка 49, буква а) от CEEAG);

б) критериите за подбор, използвани за класиране на офертите и в крайна сметка за определяне на размера на помощта в състезателната тръжна процедура. По-специално:

1. моля, представете списък с критериите за подбор и посочете кои от тях са пряко или непряко свързани с основните цели на мярката(мерките). Моля, посочете тяхната тежест;

1. моля, обяснете как критериите за подбор поставят приноса към основните цели на мярката в пряка или косвена връзка с размера на помощта, поискана от заявителя. Това може да бъде изразено например като помощ за единица опазване на околната среда или помощ за единица енергия (точка 50 и бележка под линия 44 от CEEAG);

1. в случай че има други критерии за подбор, които не са пряко или непряко свързани с основните цели на мярката(мерките), моля, представете обосновка на предложения подход и обяснете как той е подходящ за целите, преследвани от мярката(мерките). Моля, потвърдете също така, че тези критерии представляват не повече от 30 % от тежестта на всички критерии за подбор (точка 50 от CEEAG);

1. Моля, обяснете колко време преди крайния срок за подаване на заявления за всяка конкурентна тръжна процедура ще бъдат публикувани критериите за подбор (точка 49, буква б) и бележка под линия 43 от CEEAG).

в) моля, обяснете елементите, на които основавате предположението, че тръжната процедура ще бъде открита и с достатъчно участие, т.е. че може да се очаква, че не всички оференти ще получат помощ и че очакваният брой оференти е достатъчен, за да се гарантира ефективна конкуренция по време на прилагането на схемата (точка 49, буква в) от CEEAG). Моля, в обяснението си вземете предвид бюджета или обема на схемата. Моля, когато е целесъобразно, направете справка с доказателствата, предоставени в отговорите на въпрос 15;

г) Моля, представете информация за броя на предвидените кръгове на търга и очаквания брой оференти в първия кръг и във времето.

д) В случай на една или повече тръжни процедури с недостатъчно участие, моля, обяснете как ще бъде коригирана структурата на тръжните процедури, докато се прилага схемата, за да се възстанови ефективната конкуренция, и кога (точка 49, буква в) от CEEAG).

е) моля, потвърдете, че не се допускатпоследващи корекции на резултатите от тръжната процедура (като например последващи преговори по резултатите от кандидатстването или въвеждане на квоти) (точка 49, буква г) от CEEAG);

ж) в случай че има възможност за „*оферти за нулева субсидия*“, моля, обяснете как ще се гарантира пропорционалността (вж. точка 49, бележка под линия 42 от CEEAG);

з) моля пояснете дали органите предвиждат използването на ценови прагове или тавани в състезателната тръжна процедура. При положителен отговор, моля, обосновете тяхното използване и обяснете по какъв начин те не ограничават състезателната тръжна процедура (точка 49 и бележка под линия 42 от CEEAG).

2.1.3.3. Пропорционалност на помощта, покриваща оперативните разходи за разделно събиране и сортиране на отпадъците

45. Съгласно точка 247 от CEEAG, помощта може да покрива оперативни разходи, когато се отнася за разделно събиране и сортиране на отпадъци или други продукти, материали или вещества във връзка със специфични потоци от отпадъци или специфични видове отпадъци с оглед на подготовката им за повторна употреба или рециклиране. Когато планирате такава помощ, моля:

а) представете доказателства, че помощта ще бъде предоставена след конкурентна тръжна процедура, проведена в съответствие с критериите, посочени в точки 49 и 50 от CEEAG, която трябва да бъде организирана въз основа на открит и недискриминационен процес за всички оператори, предоставящи услуги за разделно събиране и сортиране. За тази цел е необходимо да се предоставят информацията и доказателствата, изброени в точка 42 по-горе;

б) посочете дали тръжната процедура включва правила за ограничаване на помощта при определени предварително установени обстоятелства. Ако случаят е такъв, моля:

1. покажете, че тези ограничения са оправдани от значителна степен на несигурност относно бъдещото развитие на оперативните разходи за срока на действие на мярката;

1. опишете тези правила и свързаните с тях добре установени обстоятелства;

в) представете информация за всяка инвестиционна помощ, отпусната за инсталация, използвана за разделно събиране и сортиране на отпадъци, която е получила и оперативна помощ. Когато и двете форми на помощ покриват едни и същи допустими разходи, моля, докажете, че инвестиционната помощ ще бъде приспадната от оперативната помощ, отпусната за същата инсталация, и по какъв начин това ще бъде гарантирано;

г) потвърдете, че срокът на предоставяне на помощта не надвишава 5 години.

2.1.4. Кумулиране

*За да предоставите информацията в настоящия раздел, моля, вижте точки 56—57 от CEEAG.*

46. Доколкото все още не е предвидено в част I от общия формуляр за уведомление и с цел да се провери съответствието с точка 56 от CEEAG, моля, пояснете дали помощта по мярката(мерките), за която(ито) е отправено уведомление, може да бъде предоставена едновременно по няколко схеми за помощ или да се кумулира с помощ ad hoc или помощ *de minimis* за едни и същи допустими разходи. Ако случаят е такъв, моля, представете подробна информация за тези схеми за помощ, помощ ad hoc или помощ *de minimis* и как ще се кумулира помощта.

47. Ако е приложима точка 56 от CEEAG, моля, обосновете по какъв начин общият размер на помощта, отпусната по мярката(мерките), за която(ито) е отправено уведомление, за даден проект или дейност не води до свръхкомпенсация или не надвишава максималния разрешен размер на помощта съгласно точки 241—245 от CEEAG. За всяка мярка, по която може да се кумулира помощ, отпусната по мярката(мерките) за помощ, за която(които) е отправено уведомление, моля, посочете метода, който е използван, за да се гарантира спазването на условията, определени в точка 56 от CEEAG.

48. В случай че е приложима точка 57 от CEEAG, т.е. помощта, предоставена по мярката(мерките), за която(ито) е отправено уведомление, е съчетана с финансиране от Съюза, което се управлява централизирано[[12]](#footnote-12) (което не представлява държавна помощ), моля, обосновете по какъв начин общият размер на публичното финансиране, предоставено във връзка със същите допустими разходи, не води до свръхкомпенсация.

2.1.5. Прозрачност

*За да предоставите информацията в настоящия раздел, моля, вижте раздел 3.2.1.4 (точки 58—61) от CEEAG.*

49. Моля, потвърдете, че държавата членка ще спазва изискванията за прозрачност, предвидени в точки 58—61 от CEEAG.

50. Моля, посочете интернет връзката, на която ще бъде публикуван пълният текст на решението за предоставяне на одобрената схема за помощ или индивидуалната помощ и разпоредбите за прилагането му, и информация за всяка индивидуална помощ, отпусната ad hoc или по схема за помощ, одобрена въз основа на CEEAG, чийто размер надхвърля 100 000 EUR.

2.2. Избягване на неоправдани отрицателни последици от помощта върху конкуренцията и търговията

*За да предоставите информацията в настоящия раздел, моля, вижте раздел 3.2.2 (точки 63—70) и раздел 4.4.5 (точки 248—252) от CEEAG.*

51. За да се провери съответствието с точка 67 от CEEAG, моля, представете информация за възможните краткосрочни и дългосрочни отрицателни ефекти върху конкуренцията и търговията от мярката(мерките), за която(ито) е отправено уведомление.

52. Моля, обяснете дали мярката попада в някоя от следните ситуации:

а) тя се отнася до пазар (или пазари), на който завареният оператор е придобил пазарна мощ преди либерализацията на пазара;

б) тя включва състезателни тръжни процедури, провеждани на пазари, намиращи се в началните етапи на своето развитие, където съществува участник със силна позиция на пазара;

в) тя ще бъде в полза само на един или на особено ограничен брой бенефициери.

53. Ако мярката за помощ е насочена към конкретен технологичен избор/път, моля, обосновете причината за технологичния избор и това, че тя няма да възпрепятства внедряването на по-чисти технологии.

54. Ако мярката(мерките), за която(ито) е отправено уведомление, ще бъде(ат) в полза само на един или на особено ограничен брой бенефициери, за да се провери съответствието с точка 68 от CEEAG, моля:

а) обяснете дали мярката(мерките), за която(ито) е отправено уведомление, увеличава(т) или запазва(т) пазарната мощ на бенефициера(ите) или възпира(т) разрастването на съществуващи конкуренти, предизвиква(т) тяхното напускане на пазара или възпира(т) навлизането на нови конкуренти. Във връзка с това обяснете също така дали мярката за помощ ще доведе до увеличаване на производствения капацитет на бенефициера;

б) опишете мярката(мерките), въведена(и) за ограничаване на потенциалното нарушаване на конкуренцията, причинено от предоставянето на помощта на бенефициера(ите).

55. За да се провери съответствието с точка 69 от CEEAG, моля, обяснете:

а) дали помощта, предоставена по мярката(мерките), за която(ито) е отправено уведомление, е предназначена за запазване на икономическа дейност в даден регион или привличането ѝ в този регион за сметка на други региони в рамките на вътрешния пазар;

б) ако отговорът е положителен, моля, посочете какво е нетното въздействие върху околната среда на мярката(мерките), за която(ито) е отправено уведомление, и как мярката(мерките), за която(ито) е отправено уведомление, подобрява(т) съществуващото равнище на опазване на околната среда в държавите членки;

в) по какъв начин помощта, предоставена по мярката(мерките), за която(ито) е отправено уведомление, не поражда явни отрицателни последици за конкуренцията и търговията;

г) в случай на индивидуална помощ, основните фактори, които са довели до избора на мястото за осъществяване на инвестициите от страна на бенефициера.

56. За да се провери съответствието с точка 70 от CEEAG:

а) моля, потвърдете, че помощта може да бъде предоставена по схемата, за която е отправено уведомление, в рамките на максимален срок от 10 години, считано от датата на уведомяване за решението на Комисията, с което помощта се обявява за съвместима;

б) моля, потвърдете, че ако вашите органи желаят да удължат срока на действие на мярката над този максимален срок, те ще изпратят повторно уведомление за нея.

57. За да се провери съответствието с точка 249 от CEEAG, моля, представете обосновка, че с помощта няма да се стимулира генерирането на отпадъци или увеличаването на използването на ресурси.

58. За да се провери съответствието с точка 250 от CEEAG, моля, докажете, че когато помощта води до повишаване в търсенето на отпадъчни и други материали и ресурси, предназначени за повторна употреба, рециклиране или оползотворяване, капацитетът за събиране на такива отпадъчни и други материали и ресурси ще бъде съответно увеличен, за да се отговори на нарасналото търсене.

59. За да се провери съответствието с точка 251 от CEEAG, моля, посочете дали помощта ще има потенциални последици за функционирането на пазарите на първични и вторични материали, свързани със съответните продукти, и до какво биха могли да доведат тези потенциални последици.

60. За да се провери съответствието с точка 252 от CEEAG, когато помощта покрива оперативни разходи, свързани с разделно събиране и сортиране на отпадъци или други продукти, материали или вещества във връзка със специфични потоци от отпадъци или специфични видове отпадъци с оглед подготовката им за повторна употреба или рециклиране, моля, посочете дали помощта може да има потенциално взаимодействие със схеми за разширена отговорност на производителя във вашата държава членка и ако това е така, моля, опишете всички такива схеми и посочете по какъв начин се осъществява потенциалното взаимодействие.

3. Съпоставяне на положителните ефекти от помощта с отрицателните ефекти върху конкуренцията и търговията

*За да предоставите информацията в настоящия раздел, моля, вижте раздел 3.3 (точки 71—76) от CEEAG.*

61. За да се провери съответствието с точка 72 от CEEAG, моля, обяснете дали дейностите, подпомагани по мярката, за която е отправено уведомление, отговарят на критериите за екологично устойчиви икономически дейности, предвидени в член 3 от Регламент (ЕС) 2020/852 на Европейския парламент и на Съвета[[13]](#footnote-13), включително принципа за ненанасяне на значителни вреди или други съпоставими методики.

62. (В случай на състезателна тръжна процедура) Моля, обяснете дали мярката(мерките), за която(ито) е отправено уведомление, включва(т) характеристики за улесняване на участието на МСП в състезателни тръжни процедури. Ако отговорът е положителен, моля, представете информация за тези характеристики и обосновете как положителните ефекти от осигуряването на участие на МСП в мярката(мерките), за която(които) е отправено уведомление, надхвърлят възможните нарушаващи ефекти.

Раздел В: Оценка

*За да предоставите информацията в настоящия раздел, моля, вижте раздел 5 (точки 455—463) от CEEAG.*

63. Ако мярката(мерките), за която(ито) е отправено уведомление, надвишава(т) праговете за бюджет/разходи, посочени в точка 456 от CEEAG, моля, обяснете защо според вас следва да се прилага изключението, посочено в точка 457 от CEEAG, или добавете към настоящия формуляр за уведомление приложение, което включва проект на план за оценка, покриващ обхвата, посочен в точка 458 от CEEAG[[14]](#footnote-14).

64. Ако е представен проект на план за оценка, моля:

а) представете по-долу резюме на този проект на план за оценка, включен в приложението.

б) потвърдете, че ще бъдат спазени разпоредбите на точка 460 от CEEAG;

в) Посочете датата и интернет връзката, на която планът за оценка ще бъде публично достъпен.

65. За да се провери съответствието с точка 459, буква б) от CEEAG, в случай че схемата за помощ понастоящем не подлежи на последваща оценка и нейният срок на действие надхвърля три години, моля, потвърдете, че ще изпратите проект на план за оценка в срок от 30 работни дни след всяка значителна промяна, с която бюджетът на схемата се увеличава до стойност над 150 милиона евро за дадена година или 750 милиона евро за целия срок на действие на схемата.

66. За да се провери съответствието с точка 459, буква в) от CEEAG, в случай че схемата за помощ понастоящем не подлежи на последваща оценка, моля, представете по-долу ангажимент, че държавата членка ще изпрати проект на план за оценка в срок от 30 работни дни след отчитане в официалните сметки на разходи, които надвишават 150 милиона евро за предходната година.

67. За да се провери съответствието с точка 461 от CEEAG:

а) моля, пояснете дали независимият експерт вече е избран или ще бъде избран в бъдеще;

б) моля, представете информация относно процедурата за избор на експерт;

в) моля, обосновете по какъв начин експертът е независим от органа, предоставящ държавната помощ;

68. За да се провери съответствието с точка 461 от CEEAG:

а) моля, посочете предложените от вас срокове за представяне на междинния и окончателния доклад за оценка. Моля, обърнете внимание, че окончателният доклад за оценка трябва да бъде представен на Комисията своевременно, за да може тя да оцени възможното удължаване на схемата за помощ, и най-късно девет месеца преди да изтече срокът на действие на схемата, в съответствие с точка 463 от CEEAG. Моля, имайте предвид, че този срок може да бъде съкратен за схеми, при които изискването за оценка се задейства през последните две години от тяхното изпълнение;

б) моля, потвърдете, че междинният и окончателният доклад за оценка ще бъдат оповестени публично. Моля, посочете датата и интернет връзката, на която тези доклади ще бъдат публично достъпни.

Раздел Г: Докладване и мониторинг

*За да предоставите информацията в настоящия раздел, моля, вижте раздел 6 (точки 464 и 465) от CEEAG.*

69. Моля, потвърдете, че държавата членка ще спазва изискванията за докладване и мониторинг, посочени в раздел 6, точки 464 и 465 от CEEAG.

1. Моля, обърнете внимание, че за дадена схема за помощ срокът на действие е периодът, през който може да се кандидатства за помощ и да се вземе решение за отпускането ѝ (следователно това включва времето, необходимо на националните органи да одобрят заявленията за помощ). Продължителността, посочена в настоящия въпрос, не се отнася до продължителността на договорите, сключени в рамките на схемата за помощ, която може да продължи и след изтичането на срока на мярката. [↑](#footnote-ref-1)
2. Моля, имайте предвид, че промяна в действителния или прогнозния бюджет може да представлява изменение на помощта, за което се изисква ново уведомление. [↑](#footnote-ref-2)
3. Моля, обърнете внимание, че в точки 38, 52, 165, 166 и 167, както и в бележки под линия 39 и 45 от CEEAG се предоставят допълнителни насоки за това как следва да се разработи вероятният съпоставителен сценарий. [↑](#footnote-ref-3)
4. Определение за „референтен проект“ се съдържа в точка 19, подточка 63 от CEEAG. [↑](#footnote-ref-4)
5. Ако разчитате на неотдавнашна състезателна процедура, моля, обяснете как тази тръжна процедура може да се счита за състезателна, включително как са избегнати извънредни печалби за различните технологии, включени в състезателната тръжна процедура, когато е приложимо, и как тя е сравнима, например:

   условията (например условията и продължителността на договора, крайните срокове за инвестиране, дали плащанията за подпомагане са били индексирани спрямо инфлацията или не) сходни ли са били с предложените в мярката, за която е подадено уведомление?

   състезателната процедура проведена ли е при сходни макроикономически условия?

   технологиите/видовете проекти сходни ли са били? [↑](#footnote-ref-5)
6. Съгласно точка 19, подточка 89 от CEEAG „стандарт на Съюза“ означава:

   *задължителен стандарт на Съюза, въз основа на който се определят равнищата, които отделните предприятия трябва да постигнат в екологично отношение, с изключение на стандартите или целите, определени на равнището на Съюза, задължителни за държавите членки, но не и за отделните предприятия;*

   *задължението да се използват най-добрите налични техники (НДНТ), определени в Директива 2010/75/ЕС, и да се гарантира, че нивата на емисиите не надвишават нивата, които биха били постигнати при прилагане на НДНТ; когато равнищата на емисиите при използване на НДНТ са определени в актовете за изпълнение, приети по Директива 2010/75/ЕС или по други приложими директиви, тези равнища ще бъдат приложими за целите на настоящите насоки; когато тези равнища са изразени като диапазон, ще се прилага пределната стойност, постигната за първи път с НДНТ за съответното предприятие.* [↑](#footnote-ref-6)
7. Когато е надлежно доказано, специфичното положение на ниво съответен регион или региони също може да бъде взето под внимание. [↑](#footnote-ref-7)
8. Новият характер може да бъде демонстриран например на базата на точното описание на нововъведението и на пазарните условия за неговото въвеждане или разпространение, сравнявайки го с технологичния напредък в процесите или организационните техники, използвани от други предприятия в същия промишлен отрасъл. [↑](#footnote-ref-8)
9. Ако могат да бъдат използвани количествени параметри за сравнение на екоиновационните дейности със стандартни, неиновационни дейности, „значително по-голяма“ означава, че пределното подобрение, което се очаква от екоиновационните дейности, изразено като намален риск или замърсяване на околната среда, или повишена ефективност при енергията или ресурсите, трябва да бъде поне два пъти по-голямо от пределното подобрение, което се очаква от общото развитие на съпоставими неиновационни дейности. Когато предложеният подход не е подходящ за даден случай или не е възможно да се направи количествена съпоставка, формулярът за кандидатстване за държавна помощ трябва да съдържа подробно описание на използвания метод за оценка на този критерий, като се осигури стандарт, сравним с този на предложения метод. [↑](#footnote-ref-9)
10. Този риск може да бъде доказан от държавата членка например по отношение на разходите като съотношение от оборота на предприятието, времето, необходимо за разработката, очакваните печалби от екоиновационната дейност в сравнение с разходите и вероятността от неуспех. [↑](#footnote-ref-10)
11. Моля, направете справка и с допълнителната информация в точки 51—53, както и в бележки под линия 45 и 46 от CEEAG. [↑](#footnote-ref-11)
12. Финансиране от Съюза, което се управлява централизирано, представлява финансиране от Съюза, което се управлява централно от институции, агенции, съвместни предприятия или други органи на Европейски съюз и което не се намира пряко или непряко под контрола на държавата членка. [↑](#footnote-ref-12)
13. Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13). [↑](#footnote-ref-13)
14. Образецът на формуляра за допълнителна информация за отправяне на уведомление за план за оценка (част III.8) е достъпен на следния адрес: [https://competition-policy.ec.europa.eu/state-aid/legislation/forms-notifications-and-reporting\_en#evaluation-plan](#evaluation-plan) [↑](#footnote-ref-14)