ΜΕΡΟΣ III.6.E - Συμπληρωματικό δελτίο πληροφοριών σχετικά με τις κρατικές ενισχύσεις που χορηγούνται βάσει των κατευθυντήριων γραμμών του 2022 για τις κρατικές ενισχύσεις στους τομείς του κλίματος, της προστασίας του περιβάλλοντος και της ενέργειας (στο εξής: ΚΓΕΚΕΠ) — Τμήμα 4.4 — Ενισχύσεις για την αποδοτική χρήση των πόρων και για τη στήριξη της μετάβασης προς μια κυκλική οικονομία

*Το παρόν συμπληρωματικό δελτίο πληροφοριών αφορά μέτρα που καλύπτονται από το τμήμα 4.4 των ΚΓΕΚΕΠ. Εάν η κοινοποίηση περιλαμβάνει μέτρα που καλύπτονται από περισσότερα του ενός τμήματα των ΚΓΕΚΕΠ, συμπληρώστε επίσης, μόλις είναι διαθέσιμο, το αντίστοιχο συμπληρωματικό δελτίο πληροφοριών που αφορά το αντίστοιχο τμήμα των ΚΓΕΚΕΠ.*

*Όλα τα έγγραφα που υποβάλλουν τα κράτη μέλη ως παραρτήματα στο παρόν συμπληρωματικό δελτίο πληροφοριών πρέπει να αριθμούνται και οι αριθμοί των εγγράφων να αναγράφονται στα σχετικά τμήματα του παρόντος συμπληρωματικού δελτίου πληροφοριών.*

Τμήμα Α: Σύνοψη των κύριων χαρακτηριστικών των κοινοποιηθέντων μέτρων

1. Ιστορικό και στόχοι των κοινοποιηθέντων μέτρων.

1.1. Εάν δεν γίνεται ήδη σχετική εκτενής αναφορά στο τμήμα 5.2 του εντύπου γενικών πληροφοριών (μέρος I), αναφέρετε το ιστορικό και τον κύριο στόχο, συμπεριλαμβανομένων τυχόν ενωσιακών στόχων για τη μετάβαση σε μια κυκλική οικονομία, στη στήριξη των οποίων αποσκοπεί το μέτρο.

1.2. Αναφέρετε τυχόν άλλους στόχους που επιδιώκονται με το μέτρο. Για οποιουσδήποτε στόχους οι οποίοι δεν είναι αμιγώς περιβαλλοντικοί, διευκρινίστε αν ενδέχεται να συνεπάγονται στρεβλώσεις του ανταγωνισμού στην εσωτερική αγορά.

2. Έναρξη ισχύος και διάρκεια:

2.1. Εφόσον δεν γίνεται ήδη σχετική αναφορά στο τμήμα 5.4 του εντύπου γενικών πληροφοριών (μέρος I), αναγράψτε την ημερομηνία από την οποία προβλέπεται να αρχίσει να ισχύει το καθεστώς ενισχύσεων.

2.2. Αναφέρετε τη διάρκεια του καθεστώτος[[1]](#footnote-1).

3. Δικαιούχος/-οι

3.1. Εάν δεν γίνεται ήδη σχετική αναφορά στο τμήμα 3 του εντύπου γενικών πληροφοριών (μέρος I), περιγράψτε τον (δυνητικό) δικαιούχο ή τους (δυνητικούς) δικαιούχους του/των μέτρου/-ων·

3.2. Αναφέρετε τον τόπο εγκατάστασης του ή των δικαιούχων (δηλ. εάν είναι επιλέξιμες για συμμετοχή στο μέτρο μόνο οικονομικές οντότητες εγκατεστημένες στο αντίστοιχο κράτος μέλος ή και σε άλλα κράτη μέλη).

3.3. Για την αξιολόγηση της συμμόρφωσης με το σημείο 15 των ΚΓΕΚΕΠ, διευκρινίστε αν χορηγείται ενίσχυση (μεμονωμένη ή ως μέρος καθεστώτος) βάσει του μέτρου ή των μέτρων σε επιχείρηση για την οποία εκκρεμεί εντολή ανάκτησης κατόπιν προηγούμενης απόφασης της Επιτροπής, με την οποία μια ενίσχυση κηρύσσεται παράνομη και ασυμβίβαστη με την εσωτερική αγορά.

Σε περίπτωση καταφατικής απάντησης, παραθέστε πληροφορίες σχετικά με το ποσό της ενίσχυσης που απομένει να ανακτηθεί, ώστε η Επιτροπή να το λάβει υπόψη κατά την αξιολόγηση του μέτρου ή των μέτρων ενίσχυσης.

4. Επιβεβαιώστε ότι το μέτρο ή τα μέτρα δεν περιλαμβάνουν ενίσχυση για δραστηριότητες που δεν εμπίπτουν στο πεδίο εφαρμογής των ΚΓΕΚΕΠ (βλ. σημείο 13 των ΚΓΕΚΕΠ). Διαφορετικά, παραθέστε λεπτομερή στοιχεία.

5. Προϋπολογισμός και χρηματοδότηση του/των μέτρου/-ων.

5.1. Εάν δεν γίνεται ήδη σχετική αναφορά στον πίνακα του τμήματος 7.1 του εντύπου γενικών πληροφοριών (μέρος I), παραθέστε τον ετήσιο και/ή τον συνολικό προϋπολογισμό για όλη τη διάρκεια του μέτρου ή των μέτρων· εάν ο συνολικός προϋπολογισμός δεν είναι γνωστός (π.χ. επειδή εξαρτάται από τα αποτελέσματα των προσφορών), αναγράψτε εκτιμώμενο προϋπολογισμό, συμπεριλαμβανομένων των παραδοχών που χρησιμοποιήθηκαν για τον υπολογισμό του εν λόγω εκτιμώμενου προϋπολογισμού[[2]](#footnote-2).

5.2. Εάν το μέτρο χρηματοδοτείται μέσω εισφοράς, διευκρινίστε αν:

α) η εισφορά καθορίζεται βάσει νόμου ή οποιασδήποτε άλλης νομοθετικής πράξης· σε περίπτωση καταφατικής απάντησης, παραθέστε τη νομική πράξη, τον αριθμό και την ημερομηνία έκδοσης και έναρξης ισχύος, καθώς και τον διαδικτυακό σύνδεσμο προς την εν λόγω νομική πράξη·

β) η εισφορά επιβάλλεται εξίσου στα εγχώρια και στα εισαγόμενα προϊόντα·

γ) το κοινοποιηθέν μέτρο θα ωφελήσει εξίσου τα εγχώρια και τα εισαγόμενα προϊόντα·

δ) η εισφορά χρηματοδοτεί το μέτρο πλήρως ή μόνο εν μέρει. Εάν η εισφορά χρηματοδοτεί το μέτρο μόνο εν μέρει, αναφέρετε τις υπόλοιπες πηγές χρηματοδότησης του μέτρου και το αντίστοιχο ποσοστό που καλύπτουν·

ε) η εισφορά που χρηματοδοτεί το κοινοποιηθέν μέτρο χρηματοδοτεί και άλλα μέτρα ενίσχυσης. Εάν ναι, αναφέρετε τα άλλα μέτρα ενίσχυσης που χρηματοδοτούνται από τη σχετική εισφορά.

Τμήμα Β: Εκτίμηση της συμβατότητας της ενίσχυσης

1. Θετική προϋπόθεση: η ενίσχυση πρέπει να προωθεί την ανάπτυξη οικονομικής δραστηριότητας

1.1. Συμβολή στην ανάπτυξη οικονομικής δραστηριότητας

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.1.1 (σημεία 23-25) και τα τμήματα 4.4.1 (σημεία 217-219) και 4.4.2 (σημεία 220-224) των ΚΓΕΚΕΠ.*

6. Το άρθρο 107 παράγραφος 3 στοιχείο γ) της Συνθήκης για τη λειτουργία της Ευρωπαϊκής Ένωσης (στο εξής: Συνθήκη) προβλέπει ότι η Επιτροπή μπορεί να θεωρήσει ότι είναι συμβατές «οι ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον». Ως εκ τούτου, οι συμβατές ενισχύσεις βάσει της εν λόγω διάταξης της Συνθήκης πρέπει να συμβάλλουν στην ανάπτυξη ορισμένων οικονομικών δραστηριοτήτων.

Για την αξιολόγηση της συμμόρφωσης με το σημείο 23 των ΚΓΕΚΕΠ, προσδιορίστε τις οικονομικές δραστηριότητες που θα προωθηθούν ως αποτέλεσμα της ενίσχυσης και εξηγήστε πώς υποστηρίζεται η ανάπτυξη των εν λόγω δραστηριοτήτων.

7. Για την αξιολόγηση της συμμόρφωσης με το σημείο 25 των ΚΓΕΚΕΠ, περιγράψτε «αν και πώς η ενίσχυση θα συμβάλει στην επίτευξη των στόχων της ενωσιακής πολιτικής για το κλίμα, της περιβαλλοντικής πολιτικής και της ενεργειακής πολιτικής και, ειδικότερα, τα αναμενόμενα οφέλη της ενίσχυσης όσον αφορά την ουσιαστική συμβολή της στην προστασία του περιβάλλοντος, συμπεριλαμβανομένου του μετριασμού της κλιματικής αλλαγής, ή στην αποτελεσματική λειτουργία της εσωτερικής αγοράς ενέργειας».

8. Επιπλέον, αναφέρετε σε ποιον βαθμό η ενίσχυση σχετίζεται με τις πολιτικές που περιγράφονται στα σημεία 217 έως 219 των ΚΓΕΚΕΠ.

9. Περιγράψτε τις απαιτήσεις επιλεξιμότητας που ισχύουν για τον δικαιούχο ή τους δικαιούχους [π.χ. με τη συμπερίληψη τυχόν τεχνικών, περιβαλλοντικών (δηλ. άδειες), χρηματοοικονομικών (δηλ. εξασφαλίσεις) ή άλλων απαιτήσεων με τις οποίες πρέπει να συμμορφώνεται ο δικαιούχος ή οι δικαιούχοι].

10. Για μεμονωμένες ενισχύσεις και καθεστώτα ενισχύσεων που ωφελούν μόνο έναν ιδιαίτερα περιορισμένο αριθμό δικαιούχων ή κατεστημένο δικαιούχο, παραθέστε ποσοτικό προσδιορισμό των περιβαλλοντικών οφελών που αναμένονται από το μέτρο (εξοικονόμηση πόρων / αποφυγή κατανάλωσης πόρων) και εξηγήστε τη μέθοδο που ακολουθήθηκε για την ποσοτικοποίησή τους.

11. Παραθέστε πληροφορίες σχετικά με το πεδίο εφαρμογής και τις υποστηριζόμενες δραστηριότητες του μέτρου ή των μέτρων ενίσχυσης και αναφέρετε σε ποιες από τις δραστηριότητες που παρατίθενται στα σημεία 220 και 221 των ΚΓΕΚΕΠ αντιστοιχούν.

12. Επισημαίνεται ότι τα ακόλουθα μέτρα ενίσχυσης για επενδύσεις δεν αξιολογούνται στο τμήμα 4.4:

α) Ανάκτηση υπολειπόμενης θερμότητας από διεργασίες παραγωγής

β) Δέσμευση, χρήση και αποθήκευση διοξειδίου του άνθρακα

γ) Παραγωγή βιοκαυσίμων, βιορευστών, βιοαερίου ή καυσίμων βιομάζας από απόβλητα

δ) Παραγωγή ενέργειας από απόβλητα

ε) Παραγωγή ενέργειας ή θερμότητας από απόβλητα που σχετίζονται με επενδύσεις σε συστήματα τηλεθέρμανσης και τηλεψύξης ή για τη λειτουργία τους.

Όσον αφορά τις επενδύσεις που απαριθμούνται στα στοιχεία α) έως δ), ανατρέξτε στο έντυπο κοινοποίησης για το τμήμα 4.1, καθώς τα εν λόγω μέτρα θα αξιολογηθούν σύμφωνα με το τμήμα 4.1 των ΚΓΕΚΕΠ και, όσον αφορά την επένδυση που περιγράφεται στο στοιχείο ε), ανατρέξτε στο έντυπο κοινοποίησης για το τμήμα 4.10, καθώς αυτή θα αξιολογηθεί σύμφωνα με το τμήμα 4.10 των ΚΓΕΚΕΠ.

13. Αναφέρετε αν το μέτρο ενίσχυσης καλύπτει επίσης τις λειτουργικές δαπάνες για τη χωριστή συλλογή και διαλογή αποβλήτων και, εάν ναι, για ποιες ροές αποβλήτων ή για ποιους τύπους αποβλήτων.

1.2. Χαρακτήρας κινήτρου

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.1.2 (σημεία 26-32) και το τμήμα 4.4.3 (σημεία 225-233) των ΚΓΕΚΕΠ.*

14. Μια ενίσχυση μπορεί να θεωρηθεί ότι προωθεί μια οικονομική δραστηριότητα μόνο εάν έχει χαρακτήρα κινήτρου. Για την αξιολόγηση της συμμόρφωσης με το σημείο 26 των ΚΓΕΚΕΠ, εξηγήστε τον τρόπο με τον οποίο το/τα μέτρο/-α «*ωθεί[/-ούν] τον δικαιούχο να αλλάξει τη συμπεριφορά του, να ασκήσει πρόσθετη οικονομική δραστηριότητα ή πιο φιλική προς το περιβάλλον οικονομική δραστηριότητα, την οποία δεν θα ασκούσε χωρίς την ενίσχυση ή θα ασκούσε με περιορισμένο ή διαφορετικό τρόπο*».

15. Σύμφωνα με το σημείο 28 των ΚΓΕΚΕΠ:

15.1. Παραθέστε ολοκληρωμένη περιγραφή του πραγματικού σεναρίου που αναμένεται να προκύψει από το μέτρο ενίσχυσης και το πιθανό ή τα πιθανά σενάρια αντιπαραδείγματος ελλείψει του μέτρου ενίσχυσης[[3]](#footnote-3). Εάν πιστεύετε ότι ενδέχεται να λάβουν στήριξη διάφορες κατηγορίες δικαιούχων, βεβαιωθείτε ότι το αντιπαράδειγμα είναι αξιόπιστο για καθεμία από τις κατηγορίες αυτές. Λάβετε υπόψη τις απαιτήσεις για το σενάριο αντιπαραδείγματος που περιλαμβάνονται στα σημεία 226-230 και στο σημείο 239 των ΚΓΕΚΕΠ, και συγκεκριμένα:

α) Γενικά, το σενάριο αντιπαραδείγματος αντιστοιχεί σε επένδυση με την ίδια δυναμικότητα, διάρκεια ζωής και, κατά περίπτωση, άλλα σχετικά τεχνικά χαρακτηριστικά, όπως η φιλική προς το περιβάλλον επένδυση, αλλά οδηγεί σε χαμηλότερο επίπεδο προστασίας του περιβάλλοντος, για παράδειγμα με τη μορφή εγκατάστασης που επεξεργάζεται τα απόβλητα με βάση μια εργασία που βρίσκεται χαμηλότερα στην τάξη προτεραιότητας των αποβλήτων ή με λιγότερο αποδοτικό ως προς τη χρήση των πόρων τρόπο· όταν το επαναχρησιμοποιούμενο ή ανακυκλωμένο (παράγωγο) προϊόν μπορεί να υποκατασταθεί από τεχνική και οικονομική άποψη με την πρωτογενή πρώτη ύλη ή προϊόν, το σενάριο αντιπαραδείγματος μπορεί να συνίσταται στη συμβατική εγκατάσταση που σχετίζεται με την παραγωγή πρωτογενών πρώτων υλών ή προϊόντων.

β) Εναλλακτικά, το σενάριο αντιπαραδείγματος μπορεί επίσης να αντιστοιχεί σε ένα από τα ακόλουθα:

1. διατήρηση των υφιστάμενων εγκαταστάσεων ή εξοπλισμού σε λειτουργία για περίοδο που αντιστοιχεί στη διάρκεια ζωής της φιλικής προς το περιβάλλον επένδυσης· στην περίπτωση αυτή, θα πρέπει να λαμβάνεται υπόψη το προεξοφλημένο κόστος συντήρησης, επισκευής και εκσυγχρονισμού κατά την εν λόγω περίοδο (σημείο 227 των ΚΓΕΚΕΠ)·
2. μεταγενέστερη αντικατάσταση των εγκαταστάσεων ή του εξοπλισμού· στην περίπτωση αυτή, η προεξοφλημένη αξία των εγκαταστάσεων και του εξοπλισμού θα πρέπει να λαμβάνεται υπόψη και η διαφορά της αντίστοιχης οικονομικής διάρκειας ζωής των εγκαταστάσεων ή του εξοπλισμού θα πρέπει να εξισώνεται σύμφωνα με το σημείο 228 των ΚΓΕΚΕΠ·
3. μίσθωση ενός λιγότερο φιλικού προς το περιβάλλον εξοπλισμού που θα χρησιμοποιούνταν χωρίς την ενίσχυση· στην περίπτωση αυτή, η προεξοφλημένη αξία της μίσθωσης του λιγότερο φιλικού προς το περιβάλλον εξοπλισμού θα πρέπει να λαμβάνεται υπόψη σύμφωνα με το σημείο 229 των ΚΓΕΚΕΠ·
4. το σενάριο αντιπαραδείγματος μπορεί επίσης να συνίσταται στην απουσία εναλλακτικού επενδυτικού έργου, ιδίως όταν η ενισχυόμενη επένδυση συνίσταται στην προσθήκη εγκαταστάσεων ή εξοπλισμού σε υφιστάμενες μονάδες, εγκαταστάσεις ή εξοπλισμό και για τις οποίες δεν υπάρχει ισοδύναμη συμβατική εναλλακτική λύση.

Κατά την περιγραφή του πραγματικού σεναρίου και του πιθανού σεναρίου αντιπαραδείγματος, προσδιορίστε τη δυναμικότητα, τη διάρκεια ζωής και άλλα τεχνικά χαρακτηριστικά της επένδυσης τόσο για το πραγματικό σενάριο όσο και για το σενάριο αντιπαραδείγματος.

15.2. Παραθέστε σύντομη επεξήγηση του σκεπτικού για την επιλογή του πιθανού ή των πιθανών σεναρίων αντιπαραδείγματος, λαμβανομένων υπόψη των προτεινόμενων διαφορετικών κατηγοριών δικαιούχων, κατά περίπτωση

15.3. Προσδιορίστε ποσοτικά τις δαπάνες και τα έσοδα του πραγματικού σεναρίου και του σεναρίου αντιπαραδείγματος και αιτιολογήστε την αλλαγή συμπεριφοράς, κατά περίπτωση, για κάθε κατηγορία δικαιούχου, με βάση:

α) το αντίστοιχο έργο αναφοράς[[4]](#footnote-4), τα αντίστοιχα αντιπαραδείγματα και το έλλειμμα χρηματοδότησης που προκύπτει

*Ή*

β) σχετικά ποσοτικά στοιχεία που βασίζονται σε μελέτες της αγοράς, σχέδια επενδυτών, οικονομικές εκθέσεις ή άλλα ποσοτικά στοιχεία, συμπεριλαμβανομένων προσφορών που υποβλήθηκαν για παρόμοια έργα στο πλαίσιο πρόσφατων συγκρίσιμων ανταγωνιστικών διαδικασιών υποβολής προσφορών[[5]](#footnote-5).

16. Για την εκτίμηση της συμμόρφωσης με το σημείο 27 των ΚΓΕΚΕΠ, παραθέστε πληροφορίες που να επιβεβαιώνουν ότι η ενίσχυση δεν στηρίζει το κόστος μιας δραστηριότητας το οποίο ο δικαιούχος της ενίσχυσης θα πραγματοποιούσε ούτως ή άλλως και δεν αντισταθμίζει τον συνήθη επιχειρηματικό κίνδυνο μιας οικονομικής δραστηριότητας*.*

17. Για να αποδείξετε τη συμμόρφωση με τα σημεία 29 και 31 των ΚΓΕΚΕΠ:

α) επιβεβαιώστε ότι η έναρξη των εργασιών για το έργο ή τη δραστηριότητα δεν έλαβε χώρα προτού ο δικαιούχος υποβάλει γραπτή αίτηση ενίσχυσης στις εθνικές αρχές·

*Ή*

β) όσον αφορά τα έργα που ξεκίνησαν πριν από την αίτηση ενίσχυσης, καταδείξτε ότι το έργο εμπίπτει σε μία από τις εξαιρετικές περιπτώσεις που προβλέπονται στο σημείο 31 στοιχείο α), β) ή γ) των ΚΓΕΚΕΠ.

18. Για να αποδείξετε τη συμμόρφωση με το σημείο 30 των ΚΓΕΚΕΠ, επιβεβαιώστε ότι η αίτηση ενίσχυσης περιλαμβάνει τουλάχιστον το όνομα του αιτούντος, περιγραφή του έργου ή της δραστηριότητας, συμπεριλαμβανομένης της τοποθεσίας, και το ποσό της ενίσχυσης που είναι αναγκαία για την υλοποίηση του έργου ή της δραστηριότητας.

19. Για να αποδείξετε τη συμμόρφωση με τα σημεία 32, 232 και 233 των ΚΓΕΚΕΠ:

α) αναφέρετε αν εφαρμόζονται ενωσιακά πρότυπα[[6]](#footnote-6) για το κοινοποιηθέν μέτρο ή τα κοινοποιηθέντα μέτρα, υποχρεωτικά εθνικά πρότυπα που είναι πιο αυστηρά ή φιλόδοξα από τα αντίστοιχα ενωσιακά πρότυπα ή υποχρεωτικά εθνικά πρότυπα που εκδίδονται ελλείψει ενωσιακών προτύπων·

Στο πλαίσιο αυτό, παραθέστε πληροφορίες για να καταδείξετε τον χαρακτήρα κινήτρου.

β) Σε περιπτώσεις στις οποίες το σχετικό ενωσιακό πρότυπο έχει ήδη εγκριθεί αλλά δεν έχει ακόμη αρχίσει να ισχύει, καταδείξτε ότι η ενίσχυση μπορεί να έχει χαρακτήρα κινήτρου επειδή παρέχει κίνητρα υλοποίησης και ολοκλήρωσης της επένδυσης τουλάχιστον 18 μήνες πριν από την ημερομηνία έναρξης ισχύος του προτύπου σύμφωνα με το σημείο 233 των ΚΓΕΚΕΠ.

20. Προκειμένου να αποδειχθεί η συμμόρφωση με το τμήμα 4.4.3 των ΚΓΕΚΕΠ, αναφέρετε αν τα έργα με περίοδο αποπληρωμής μικρότερη των 5 ετών είναι επιλέξιμα για ενίσχυση στο πλαίσιο του μέτρου ενίσχυσης. Σε περίπτωση καταφατικής απάντησης, εξηγήστε γιατί η ενίσχυση είναι αναγκαία για την πρόκληση αλλαγής συμπεριφοράς, σύμφωνα με το σημείο 231 των ΚΓΕΚΕΠ.

1.3. Απουσία παραβίασης οποιασδήποτε σχετικής διάταξης του δικαίου της Ένωσης

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.1.3 (σημείο 33) των ΚΓΕΚΕΠ.*

21. Παραθέστε πληροφορίες για να επιβεβαιώσετε τη συμμόρφωση με τις σχετικές διατάξεις του δικαίου της ΕΕ, σύμφωνα με το σημείο 33 των ΚΓΕΚΕΠ.

22. Εάν χρησιμοποιείται εισφορά για τη χρηματοδότηση του μέτρου ή των μέτρων, διευκρινίστε αν πρέπει να διενεργηθεί εκτίμηση της συμμόρφωσης με τα άρθρα 30 και 110 της Συνθήκης. Σε περίπτωση καταφατικής απάντησης, καταδείξτε τον τρόπο με τον οποίο το μέτρο συμμορφώνεται με τις διατάξεις των άρθρων 30 και 110 της Συνθήκης.Στο πλαίσιο αυτό, μπορείτε να αναφερθείτε στις πληροφορίες που έχετε υποβάλει στην ερώτηση 5.2 ανωτέρω, σε περίπτωση που το κοινοποιηθέν μέτρο ή τα κοινοποιηθέντα μέτρα χρηματοδοτούνται μέσω εισφοράς.

2. Αρνητική προϋπόθεση: η ενίσχυση δεν πρέπει να αλλοιώνει αδικαιολόγητα τους όρους των συναλλαγών κατά τρόπο που θα αντέκειτο προς το κοινό συμφέρον

2.1. Ελαχιστοποίηση των στρεβλώσεων του ανταγωνισμού και των συναλλαγών

2.1.1. Αναγκαιότητα της ενίσχυσης

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.2.1.1 (σημεία 34-38) και το τμήμα 4.4.4.1 (σημεία 234-236) των ΚΓΕΚΕΠ.*

23. Εξηγήστε τι είδους ανεπάρκειες της αγοράς έχουν εντοπίσει οι αρχές της χώρας σας οι οποίες αποτρέπουν την επίτευξη επαρκούς επιπέδου προστασίας του περιβάλλοντος. Διευκρινίστε σε ποια κατηγορία εμπίπτουν οι ανεπάρκειες της αγοράς που έχουν εντοπιστεί με αναφορά στο σημείο 34 στοιχεία α), β), γ) ή δ) των ΚΓΕΚΕΠ.

24. Σύμφωνα με το σημείο 35 των ΚΓΕΚΕΠ, παραθέστε πληροφορίες σχετικά με τυχόν υφιστάμενες πολιτικές και μέτρα που έχουν προσδιορίσει οι αρχές της χώρας σας και στοχεύουν ήδη στις κανονιστικές ανεπάρκειες ή στις ανεπάρκειες της αγοράς.

25. Για να αποδείξετε τη συμμόρφωση με το σημείο 36 των ΚΓΕΚΕΠ, παραθέστε πληροφορίες οι οποίες καταδεικνύουν ότι η ενίσχυση στοχεύει αποτελεσματικά στις εναπομένουσες ανεπάρκειες της αγοράς, λαμβάνοντας επίσης υπόψη τυχόν άλλες πολιτικές και μέτρα που εφαρμόζονται ήδη για την αντιμετώπιση ορισμένων από τις διαπιστωθείσες ανεπάρκειες της αγοράς.

26. Για να αποδείξετε τη συμμόρφωση με το σημείο 37 των ΚΓΕΚΕΠ, διευκρινίστε αν, εξ όσων γνωρίζουν οι αρχές της χώρας σας, έργα ή δραστηριότητες που, σε σχέση με το τεχνολογικό περιεχόμενο, επίπεδο κινδύνου και μέγεθός τους, είναι παρόμοια με έργα ή δραστηριότητες που καλύπτονται από το κοινοποιηθέν μέτρο ή τα κοινοποιηθέντα μέτρα που εκτελούνται ήδη στην Ένωση υπό όρους της αγοράς. Σε περίπτωση καταφατικής απάντησης, παραθέστε περαιτέρω στοιχεία για την απόδειξη της αναγκαιότητας της κρατικής ενίσχυσης.

27. Για να αποδείξετε τη συμμόρφωση με το σημείο 38 των ΚΓΕΚΕΠ, αναφερθείτε στα ποσοτικά αποδεικτικά στοιχεία που έχετε ήδη παράσχει στην ερώτηση 15 ανωτέρω.

28. Επιπλέον, περιγράψτε, σύμφωνα με το σημείο 235 των ΚΓΕΚΕΠ, ποιες είναι οι καθιερωμένες εμπορικές πρακτικές στον οικείο τομέα και αποδείξτε ότι το έργο υπερβαίνει τις καθιερωμένες εμπορικές πρακτικές που εφαρμόζονται γενικά σε ολόκληρη την Ένωση και σε όλες τις τεχνολογίες.

29. Για να αποδείξετε τη συμμόρφωση με το σημείο 236 των ΚΓΕΚΕΠ:

α) Στην περίπτωση ενίσχυσης για τη χωριστή συλλογή και διαλογή αποβλήτων ή άλλων προϊόντων, υλικών ή ουσιών, αποδείξτε ότι η εν λόγω χωριστή συλλογή και διαλογή δεν έχει αναπτυχθεί επαρκώς στο εν λόγω κράτος μέλος[[7]](#footnote-7).

β) Στην περίπτωση που χορηγείται ενίσχυση για την κάλυψη λειτουργικών δαπανών, αποδείξτε ότι η εν λόγω ενίσχυση απαιτείται κατά τη μεταβατική περίοδο προκειμένου να διευκολυνθεί η ανάπτυξη δραστηριοτήτων που σχετίζονται με τη χωριστή συλλογή και διαλογή αποβλήτων. Λάβετε υπόψη και περιγράψτε τυχόν υποχρεώσεις των επιχειρήσεων στο πλαίσιο προγραμμάτων διευρυμένης ευθύνης του παραγωγού, τις οποίες μπορεί να έχετε εφαρμόσει σύμφωνα με το άρθρο 8 της οδηγίας 2008/98/ΕΚ.

2.1.2. Καταλληλότητα

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.2.1.2 (σημεία 39-46) και το τμήμα 4.4.4.2 (σημείο 238) των ΚΓΕΚΕΠ.*

30. Για την επαλήθευση της συμμόρφωσης με το σημείο 40 των ΚΓΕΚΕΠ, αποδείξτε ότι δεν υπάρχουν λιγότερο στρεβλωτικά μέσα που να είναι καταλληλότερα.

31. Για την επαλήθευση της συμμόρφωσης με το σημείο 41 των ΚΓΕΚΕΠ, καταδείξτε ότι το μέτρο ενίσχυσης έχει σχεδιαστεί κατά τρόπο ώστε να μην υπονομεύεται η αποτελεσματικότητα άλλων μέτρων που αποσκοπούν στην αποκατάσταση της ίδιας ανεπάρκειας της αγοράς, όπως οι μηχανισμοί που βασίζονται στην αγορά (π.χ. το ΣΕΔΕ της ΕΕ).

32. Για την επαλήθευση της συμμόρφωσης με το σημείο 42 των ΚΓΕΚΕΠ, επιβεβαιώστε ότι δεν υπάρχει πιθανότητα να θεωρηθεί ότι οποιοσδήποτε από τους δικαιούχους του μέτρου ή των μέτρων ενίσχυσης υπέχει ευθύνη για ρύπανση δυνάμει της ισχύουσας ενωσιακής ή εθνικής νομοθεσίας (*αρχή «ο ρυπαίνων πληρώνει»*).

33. Για την επαλήθευση της συμμόρφωσης με το σημείο 238 των ΚΓΕΚΕΠ, αποδείξτε ότι η ενίσχυση δεν απαλλάσσει τις επιχειρήσεις που παράγουν απόβλητα από τυχόν δαπάνες ή υποχρεώσεις που σχετίζονται με την επεξεργασία αποβλήτων, για τις οποίες είναι υπόχρεες βάσει ενωσιακής ή εθνικής νομοθεσίας, μεταξύ άλλων στο πλαίσιο προγραμμάτων διευρυμένης ευθύνης του παραγωγού· και ότι η ενίσχυση δεν απαλλάσσει τις επιχειρήσεις από δαπάνες που θα πρέπει να θεωρούνται συνήθεις δαπάνες για μια επιχείρηση.

34. Για την επαλήθευση της συμμόρφωσης με τα σημεία 43 έως 46 των ΚΓΕΚΕΠ, και για την απόδειξη της καταλληλότητας της ενίσχυσης έναντι εναλλακτικών μέσων ενίσχυσης, παραθέστε τις ακόλουθες πληροφορίες:

α) Εξηγήστε γιατί άλλες δυνητικά λιγότερο στρεβλωτικές μορφές ενισχύσεων είναι λιγότερο κατάλληλες, όπως απαιτείται βάσει του σημείου 44 των ΚΓΕΚΕΠ. Οι λιγότερο στρεβλωτικές μορφές ενισχύσεων μπορεί να είναι επιστρεπτέες προκαταβολές σε σύγκριση με τις άμεσες επιχορηγήσεις· πιστώσεις φόρου σε σύγκριση με μειώσεις φόρου· ή μορφές ενίσχυσης που βασίζονται σε χρηματοδοτικά μέσα, όπως χρεωστικά μέσα σε σύγκριση με μετοχικό κεφάλαιο, συμπεριλαμβανομένων, για παράδειγμα, χαμηλότοκων δανείων ή επιδοτήσεων επιτοκίου, κρατικών εγγυήσεων ή εναλλακτικής παροχής χρηματοδότησης με ευνοϊκούς όρους.

β) Αποδείξτε ότι η επιλογή του μέσου ενίσχυσης είναι συναφής με την ανεπάρκεια της αγοράς την οποία το μέτρο ή τα μέτρα ενίσχυσης αποσκοπούν να αντιμετωπίσουν, όπως απαιτείται σύμφωνα με το σημείο 45 των ΚΓΕΚΕΠ.

γ) Εξηγήστε τον τρόπο με τον οποίο το μέτρο ενίσχυσης και ο σχεδιασμός του είναι κατάλληλα για την επίτευξη του στόχου του μέτρου στο οποίο στοχεύει η ενίσχυση, όπως απαιτείται βάσει του σημείου 46 των ΚΓΕΚΕΠ.

2.1.3. Αναλογικότητα

*Για να συμπληρώσετε τις πληροφορίες στο παρόν τμήμα, συμβουλευτείτε τα σημεία 239 και 244 των ΚΓΕΚΕΠ. Επισημαίνεται ότι τα ακόλουθα τρία τμήματα 2.1.3.1., 2.1.3.2. και 2.1.3.3. είναι μεταξύ τους εναλλακτικά. Απαντήστε μόνο στο σχετικό τμήμα, ανάλογα με τον σχεδιασμό του προτεινόμενου μέτρου [όσον αφορά τις ενισχύσεις λειτουργίας για τη συλλογή, βλ. τμήμα 2.1.3.3].*

2.1.3.1. Ενισχύσεις βάσει των εντάσεων ενίσχυσης που καθορίζονται στα σημεία 240-244 των ΚΓΕΚΕΠ

35. Για την περιγραφή των επιλέξιμων δαπανών σύμφωνα με το σημείο 239 των ΚΓΕΚΕΠ, προσδιορίστε τις πρόσθετες επενδυτικές δαπάνες που συνδέονται άμεσα με την επίτευξη ενός υψηλότερου επιπέδου προστασίας του περιβάλλοντος.

36. Εξηγήστε τον τρόπο με τον οποίο θα προσδιοριστούν και θα επαληθευτούν οι επενδυτικές δαπάνες του πραγματικού σεναρίου και του λιγότερο φιλικού προς το περιβάλλον σεναρίου.

37. Όσον αφορά προϊόντα, ουσίες και υλικά που θα αποτελούσαν απόβλητα, εκτός εάν επαναχρησιμοποιούνταν, όταν δεν υπάρχει νομική απαίτηση για τα εν λόγω προϊόντα, ουσίες και υλικά για τη διάθεση ή άλλη επεξεργασία, επιβεβαιώστε ότι οι επιλέξιμες δαπάνες θα αντιστοιχούν σε επένδυση που είναι αναγκαία για την ανάκτηση των εν λόγω προϊόντων, ουσιών ή υλικών.

38. Αναφέρετε τις μέγιστες εντάσεις ενίσχυσης που ισχύουν στο πλαίσιο του μέτρου και διευκρινίστε αν ισχύουν τυχόν πριμοδοτήσεις (σημεία 241-244 των ΚΓΕΚΕΠ).

39. Για τις δραστηριότητες οικολογικής καινοτομίας, αποδείξτε ότι πληρούνται οι ακόλουθες σωρευτικές προϋποθέσεις (παράγραφος 244 των ΚΓΕΚΕΠ):

α) η οικολογικά καινοτόμα δραστηριότητα είναι νέα ή σημαντικά βελτιωμένη σε σύγκριση με την τεχνολογία αιχμής στον σχετικό κλάδο στην Ένωση[[8]](#footnote-8)·

β) το αναμενόμενο περιβαλλοντικό όφελος είναι σημαντικά μεγαλύτερο από τη βελτίωση που θα προέκυπτε από τη γενική εξέλιξη της τεχνολογίας αιχμής σε ανάλογες δραστηριότητες[[9]](#footnote-9)·

γ) ο καινοτόμος χαρακτήρας της δραστηριότητας συνεπάγεται σαφή κίνδυνο, από τεχνολογική ή οικονομική άποψη, καθώς και από άποψη αγοράς, που είναι υψηλότερος από τον κίνδυνο που γενικά συνδέεται με συγκρίσιμες μη καινοτόμες δραστηριότητες[[10]](#footnote-10).

40. Εάν, κατά παρέκκλιση από τα σημεία 241-244 των ΚΓΕΚΕΠ, θεωρηθεί ότι απαιτείται ενίσχυση πέραν των μέγιστων εντάσεων ενίσχυσης, αναφέρετε το επίπεδο της ενίσχυσης που θεωρείται αναγκαίο και αιτιολογήστε το βάσει ανάλυσης του ελλείμματος χρηματοδότησης για τα έργα αναφοράς του πραγματικού σεναρίου και του σεναρίου αντιπαραδείγματος, όπως προσδιορίζονται στην απάντηση στην ερώτηση 15 ανωτέρω, σύμφωνα με τα σημεία 51-52 των ΚΓΕΚΕΠ.

Για την ανάλυση του ελλείμματος χρηματοδότησης, υποβάλετε ποσοτικό προσδιορισμό, για το πραγματικό σενάριο (ή σενάρια) και ένα ρεαλιστικό σενάριο (ή σενάρια) αντιπαραδείγματος[[11]](#footnote-11) —όπως προσδιορίζονται στην απάντηση στην ερώτηση 15 ανωτέρω—, όλων των κύριων δαπανών και εσόδων, του εκτιμώμενου μέσου σταθμισμένου κόστους κεφαλαίου (ΜΣΚΚ) των δικαιούχων (ή των έργων αναφοράς) για την προεξόφληση μελλοντικών ταμειακών ροών, καθώς και της καθαρής παρούσας αξίας (ΚΠΑ) για το πραγματικό σενάριο και για το σενάριο αντιπαραδείγματος, κατά τη διάρκεια ζωής του έργου / έργου αναφοράς.

α) Παραθέστε τα στοιχεία αυτά με τη μορφή παραρτήματος του παρόντος εντύπου κοινοποίησης (χρησιμοποιώντας αρχείο Excel, στο οποίο θα είναι ορατοί όλοι οι τύποι).

β) Συμπεριλάβετε λεπτομερείς πληροφορίες σχετικά με τις παραδοχές, τις μεθοδολογίες, το σκεπτικό και τις υποκείμενες πηγές τους, που χρησιμοποιήθηκαν για κάθε πτυχή του ποσοτικού προσδιορισμού των δαπανών και των εσόδων στο πραγματικό σενάριο και στο πιθανό σενάριο αντιπαραδείγματος (π.χ. συμπεριλάβετε τις παραδοχές που χρησιμοποιήθηκαν για την ανάπτυξη των εν λόγω σεναρίων, καθώς και την πηγή / το σκεπτικό των εν λόγω παραδοχών).

γ) Για τις περιπτώσεις μεμονωμένων ενισχύσεων και καθεστώτων που ωφελούν ιδιαίτερα περιορισμένο αριθμό δικαιούχων, το κράτος μέλος πρέπει να παρουσιάζει τα αποδεικτικά στοιχεία στο επίπεδο του λεπτομερούς επιχειρηματικού σχεδίου του έργου.

Για τις περιπτώσεις καθεστώτων ενισχύσεων, το κράτος μέλος πρέπει να παρουσιάζει τα αποδεικτικά στοιχεία βάσει ενός ή περισσότερων έργων αναφοράς.

δ) Μπορείτε επίσης να επισυνάψετε στο παρόν έντυπο κοινοποίησης τα έγγραφα που αναφέρονται στην υποσημείωση 39 των ΚΓΕΚΕΠ. Τα έγγραφα διοικητικών συμβουλίων ενδέχεται να είναι ιδιαίτερα χρήσιμα για μέτρα ή καθεστώτα μεμονωμένων ενισχύσεων που ωφελούν ιδιαίτερα περιορισμένο αριθμό δικαιούχων. Εάν τα εν λόγω έγγραφα επισυνάπτονται στο έντυπο κοινοποίησης, παραθέστε κατωτέρω κατάλογο των εγγράφων αυτών, αναφέροντας τον συντάκτη τους, την ημερομηνία σύνταξής τους και το σχετικό πλαίσιο κατά τον χρόνο χρήσης τους.

41. Καταδείξτε ότι η εφαρμογή υψηλότερου επιπέδου ενίσχυσης που καθορίζεται όπως αναφέρεται στην ερώτηση 40 δεν θα συνεπαγόταν ενίσχυση καθ’ υπέρβαση του ελλείμματος χρηματοδότησης.

42. Σε περίπτωση που έχει εφαρμογή το σημείο 52 των ΚΓΕΚΕΠ, δηλαδή το πιθανότερο σενάριο αντιπαραδείγματος να συνίσταται στη μη πραγματοποίηση μιας δραστηριότητας ή επένδυσης από τον δικαιούχο ή στη συνέχιση της δραστηριότητάς του χωρίς αλλαγές, παραθέστε αποδεικτικά στοιχεία για την υποστήριξη αυτής της παραδοχής.

43. Σύμφωνα με το σημείο 245 των ΚΓΕΚΕΠ, επιβεβαιώστε ότι, αν απαιτείται υψηλότερη ένταση ενίσχυσης βάσει της ερώτησης 40, οι αρχές της χώρας σας θα διενεργήσουν εκ των υστέρων παρακολούθηση για να επαληθεύσουν τις παραδοχές σχετικά με το επίπεδο της απαιτούμενης ενίσχυσης και για να θεσπίσουν μηχανισμό ανάκτησης και θα περιγράψουν τους μηχανισμούς παρακολούθησης και ανάκτησης που προτίθεται να θεσπίσει το κράτος μέλος.

2.1.3.2. Αναλογικότητα των ενισχύσεων που χορηγούνται μέσω ανταγωνιστικής διαδικασίας υποβολής προσφορών

*Για να συμπληρώσετε τις πληροφορίες στο παρόν τμήμα, συμβουλευτείτε τα σημεία 49, 50 και 246 των ΚΓΕΚΕΠ*.

44. Για την επαλήθευση της συμμόρφωσης με τα σημεία 49, 50 και 246 των ΚΓΕΚΕΠ, παραθέστε τα ακόλουθα στοιχεία:

α) Εξηγήστε τον τρόπο με τον οποίο διασφαλίζεται ότι η διαδικασία υποβολής προσφορών είναι ανοικτή, σαφής, διαφανής και αμερόληπτη, βασίζεται σε αντικειμενικά κριτήρια, καθορίζεται εκ των προτέρων σύμφωνα με τον στόχο του μέτρου και ελαχιστοποιεί τον κίνδυνο στρατηγικής υποβολής προσφορών [σημείο 49 στοιχείο α) των ΚΓΕΚΕΠ].

β) Τα κριτήρια επιλογής που χρησιμοποιούνται για την κατάταξη των προσφορών και, τελικά, για τον προσδιορισμό του επιπέδου της ενίσχυσης στο πλαίσιο της ανταγωνιστικής διαδικασίας υποβολής προσφορών. Ειδικότερα:

1. Παραθέστε τον κατάλογο των κριτηρίων επιλογής και διευκρινίστε ποια από αυτά συνδέονται / δεν συνδέονται άμεσα ή έμμεσα με τους κύριους στόχους του μέτρου ή των μέτρων. Συμπεριλάβετε και τη στάθμισή τους.

1. Εξηγήστε τον τρόπο με τον οποίο τα κριτήρια επιλογής έχουν άμεση ή έμμεση σχέση με το ποσό της ενίσχυσης που ζητεί ο αιτών για την επίτευξη των κύριων στόχων του μέτρου ή των μέτρων. Αυτό μπορεί να εκφράζεται, για παράδειγμα, με τη μορφή ενισχύσεων ανά μονάδα προστασίας του περιβάλλοντος ή με τη μορφή ενισχύσεων ανά μονάδα ενέργειας (σημείο 50 και υποσημείωση 44 των ΚΓΕΚΕΠ).

1. Σε περίπτωση που υπάρχουν άλλα κριτήρια επιλογής που δεν συνδέονται άμεσα ή έμμεσα με τους κύριους στόχους του μέτρου ή των μέτρων, αιτιολογήστε την προτεινόμενη προσέγγιση και εξηγήστε τον τρόπο με τον οποίο διασφαλίζεται ότι είναι κατάλληλη για τους επιδιωκόμενους στόχους του μέτρου ή των μέτρων. Επιβεβαιώστε επίσης ότι τα εν λόγω άλλα κριτήρια δεν αντιστοιχούν σε ποσοστό άνω του 30 % της στάθμισης όλων των κριτηρίων επιλογής (σημείο 50 των ΚΓΕΚΕΠ).

1. Διευκρινίστε ποιο είναι το ενδεδειγμένο χρονικό διάστημα για την έγκαιρη δημοσίευση των κριτηρίων πριν από την προθεσμία υποβολής των αιτήσεων στο πλαίσιο κάθε ανταγωνιστικής διαδικασίας υποβολής προσφορών [σημείο 49 στοιχείο β) και υποσημείωση 43 των ΚΓΕΚΕΠ].

γ) Εξηγήστε τα στοιχεία στα οποία βασιστήκατε για την παραδοχή ότι η διαδικασία υποβολής προσφορών θα είναι ανοικτή και θα έχει τον ενδεδειγμένο αριθμό συμμετοχών, δηλ. ότι είναι δυνατόν να μη λάβουν ενίσχυση όλοι οι υποψήφιοι και ότι ο αναμενόμενος αριθμός προσφερόντων επαρκεί για την εξασφάλιση αποτελεσματικού ανταγωνισμού κατά τη διάρκεια του καθεστώτος [σημείο 49 στοιχείο γ) των ΚΓΕΚΕΠ]. Στην εξήγησή σας, θα πρέπει να λάβετε υπόψη τον προϋπολογισμό ή τον όγκο του καθεστώτος. Κατά περίπτωση, αναφερθείτε στα αποδεικτικά στοιχεία που έχετε παράσχει ως απάντηση στην ερώτηση 15.

δ) Παραθέστε πληροφορίες σχετικά με τον αριθμό των προβλεπόμενων γύρων υποβολής προσφορών και τον αναμενόμενο αριθμό προσφερόντων στον πρώτο γύρο και σε βάθος χρόνου.

ε) Σε περίπτωση μίας ή περισσότερων διαδικασιών υποβολής προσφορών με χαμηλό αριθμό συμμετοχών, εξηγήστε τον τρόπο με τον οποίο θα διορθωθεί ο σχεδιασμός των διαδικασιών υποβολής προσφορών κατά τη διάρκεια της εφαρμογής του καθεστώτος ώστε να αποκατασταθεί ο αποτελεσματικός ανταγωνισμός στις εν λόγω διαδικασίες υποβολής προσφορών, καθώς και πότε θα συμβεί αυτό [σημείο 49 στοιχείο γ) των ΚΓΕΚΕΠ].

στ) Επιβεβαιώστε ότι αποφεύγονται οι εκ των υστέρων προσαρμογές στο αποτέλεσμα της διαδικασίας υποβολής προσφορών (όπως οι μεταγενέστερες διαπραγματεύσεις για τα αποτελέσματα των προσφορών ή τον καθορισμό των ποσών) [σημείο 49 στοιχείο δ) των ΚΓΕΚΕΠ].

ζ) Σε περίπτωση που υπάρχει δυνατότητα «*υποβολής προσφορών μηδενικής επιδότησης*», εξηγήστε τον τρόπο με τον οποίο θα διασφαλιστεί η αναλογικότητα (βλ. σημείο 49 υποσημείωση 42 των ΚΓΕΚΕΠ).

η) Διευκρινίστε αν οι αρχές προβλέπουν τη χρήση ελάχιστων ή ανώτατων ορίων τιμών στο πλαίσιο της ανταγωνιστικής διαδικασίας υποβολής προσφορών. Σε περίπτωση καταφατικής απάντησης, αιτιολογήστε τη χρήση τους και εξηγήστε τον τρόπο με τον οποίο δεν περιορίζουν την ανταγωνιστική διαδικασία υποβολής προσφορών (σημείο 49 και υποσημείωση 42 των ΚΓΕΚΕΠ).

2.1.3.3. Αναλογικότητα των ενισχύσεων που καλύπτουν τις λειτουργικές δαπάνες της χωριστής συλλογής και διαλογής αποβλήτων

45. Σύμφωνα με το σημείο 247 των ΚΓΕΚΕΠ, η ενίσχυση μπορεί να καλύπτει λειτουργικές δαπάνες όταν αφορά τη χωριστή συλλογή και διαλογή αποβλήτων ή άλλων προϊόντων, υλικών ή ουσιών σε σχέση με συγκεκριμένες ροές αποβλήτων ή τύπους αποβλήτων με σκοπό την προετοιμασία για επαναχρησιμοποίηση ή ανακύκλωση. Σε περίπτωση που προγραμματίζετε τη χορήγηση τέτοιου είδους ενίσχυσης:

α) Παραθέστε στοιχεία που να αποδεικνύουν ότι η ενίσχυση θα χορηγηθεί κατόπιν ανταγωνιστικής διαδικασίας υποβολής προσφορών η οποία διεξάγεται σύμφωνα με τα κριτήρια που ορίζονται στα σημεία 49 και 50 των ΚΓΕΚΕΠ και πρέπει να διοργανωθεί σε ανοικτή βάση χωρίς διακρίσεις σε όλους τους φορείς εκμετάλλευσης που παρέχουν υπηρεσίες χωριστής συλλογής και διαλογής. Για τον σκοπό αυτό, πρέπει να παρασχεθούν οι πληροφορίες και τα αποδεικτικά στοιχεία που απαριθμούνται στο σημείο 42 ανωτέρω.

β) Αναφέρετε αν η διαδικασία υποβολής προσφορών περιλαμβάνει κανόνες που περιορίζουν τις ενισχύσεις σε ορισμένες σαφώς προσδιορισμένες περιστάσεις και οι οποίοι έχουν καθοριστεί εκ των προτέρων. Στην περίπτωση αυτή:

1. Αποδείξτε ότι οι περιορισμοί αυτοί δικαιολογούνται από υψηλό επίπεδο αβεβαιότητας σχετικά με τη μελλοντική εξέλιξη των λειτουργικών δαπανών κατά τη διάρκεια του μέτρου.

1. Περιγράψτε τους εν λόγω κανόνες και τις σχετικές σαφώς προσδιορισμένες περιστάσεις.

γ) Παραθέστε πληροφορίες σχετικά με κάθε επενδυτική ενίσχυση που χορηγείται για εγκατάσταση η οποία χρησιμοποιείται για τη χωριστή συλλογή και διαλογή αποβλήτων και επωφελείται επίσης από ενισχύσεις λειτουργίας. Όταν και οι δύο μορφές ενίσχυσης καλύπτουν τις ίδιες επιλέξιμες δαπάνες, αποδείξτε ότι η επενδυτική ενίσχυση θα αφαιρεθεί από την ενίσχυση λειτουργίας που χορηγείται στην ίδια εγκατάσταση και τον τρόπο με τον οποίο θα διασφαλιστεί αυτό.

δ) Επιβεβαιώστε ότι η διάρκεια χορήγησης της ενίσχυσης δεν υπερβαίνει τα 5 έτη.

2.1.4. Σώρευση

*Για να συμπληρώσετε τις πληροφορίες στο παρόν τμήμα, συμβουλευτείτε τα σημεία 56 και 57 των ΚΓΕΚΕΠ.*

46. Εφόσον δεν γίνεται ήδη σχετική αναφορά στο μέρος I του γενικού εντύπου κοινοποίησης, και προκειμένου να επαληθευτεί η συμμόρφωση με το σημείο 56 των ΚΓΕΚΕΠ, διευκρινίστε αν η ενίσχυση στο πλαίσιο του κοινοποιηθέντος μέτρου ή των κοινοποιηθέντων μέτρων μπορεί να χορηγηθεί ταυτόχρονα στο πλαίσιο διαφόρων καθεστώτων ενισχύσεων ή να σωρευθεί με ad hoc ή ήσσονος σημασίας ενισχύσεις σε σχέση με τις ίδιες επιλέξιμες δαπάνες. Στην περίπτωση αυτή, παραθέστε λεπτομερή στοιχεία σχετικά με τα εν λόγω καθεστώτα ενισχύσεων, τις ad hoc ενισχύσεις ή τις ήσσονος σημασίας ενισχύσεις και εξηγήστε τον τρόπο με τον οποίο θα σωρευτούν οι ενισχύσεις.

47. Εάν έχει εφαρμογή το σημείο 56 των ΚΓΕΚΕΠ, αιτιολογήστε τον τρόπο με τον οποίο το συνολικό ποσό της ενίσχυσης που χορηγείται στο πλαίσιο του κοινοποιηθέντος μέτρου ή των κοινοποιηθέντων μέτρων για το έργο ή τη δραστηριότητα δεν οδηγεί σε υπεραντιστάθμιση ούτε υπερβαίνει το μέγιστο ποσό της ενίσχυσης που επιτρέπεται βάσει των σημείων 241-245 των ΚΓΕΚΕΠ. Προσδιορίστε, για κάθε μέτρο με το οποίο μπορεί να σωρευτεί η ενίσχυση που χορηγείται στο πλαίσιο του κοινοποιηθέντος μέτρου ή των κοινοποιηθέντων μέτρων ενίσχυσης, τη μέθοδο που χρησιμοποιείται για τη διασφάλιση της συμμόρφωσης με τις προϋποθέσεις που καθορίζονται στο σημείο 56 των ΚΓΕΚΕΠ.

48. Σε περίπτωση που έχει εφαρμογή το σημείο 57 των ΚΓΕΚΕΠ, δηλ. η ενίσχυση που χορηγείται στο πλαίσιο του κοινοποιηθέντος μέτρου ή των κοινοποιηθέντων μέτρων συνδυάζεται με ενωσιακή χρηματοδότηση υπό κεντρική διαχείριση[[12]](#footnote-12) (η οποία δεν συνιστά κρατική ενίσχυση), αιτιολογήστε τον τρόπο με τον οποίο το συνολικό ποσό της δημόσιας χρηματοδότησης που χορηγείται σε σχέση με τις ίδιες επιλέξιμες δαπάνες δεν οδηγεί σε υπεραντιστάθμιση.

2.1.5. Διαφάνεια

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.2.1.4 (σημεία 58-61) των ΚΓΕΚΕΠ.*

49. Επιβεβαιώστε ότι το κράτος μέλος θα συμμορφώνεται με τις απαιτήσεις διαφάνειας που καθορίζονται στα σημεία 58-61 των ΚΓΕΚΕΠ.

50. Παραθέστε τον διαδικτυακό σύνδεσμο στον οποίο θα δημοσιευτούν, αφενός, το πλήρες κείμενο του εγκεκριμένου καθεστώτος ενισχύσεων ή της απόφασης χορήγησης μεμονωμένης ενίσχυσης και οι σχετικές διατάξεις εφαρμογής και, αφετέρου, οι πληροφορίες για κάθε μεμονωμένη ενίσχυση που χορηγήθηκε ad hoc ή στο πλαίσιο εγκεκριμένου καθεστώτος ενισχύσεων με βάση τις ΚΓΕΚΕΠ και υπερβαίνει τα 100 000 EUR.

2.2. Αποφυγή αδικαιολόγητων αρνητικών επιπτώσεων της ενίσχυσης στον ανταγωνισμό και το εμπόριο

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.2.2 (σημεία 63-70) και το τμήμα 4.4.5 (σημεία 248-252) των ΚΓΕΚΕΠ.*

51. Για την επαλήθευση της συμμόρφωσης με το σημείο 67 των ΚΓΕΚΕΠ, παραθέστε πληροφορίες σχετικά με τις πιθανές βραχυπρόθεσμες και μακροπρόθεσμες αρνητικές επιπτώσεις του κοινοποιηθέντος μέτρου ή των κοινοποιηθέντων μέτρων στον ανταγωνισμό και τις συναλλαγές.

52. Διευκρινίστε αν το μέτρο εμπίπτει σε οποιαδήποτε από τις ακόλουθες περιπτώσεις:

α) αφορά αγορά (ή αγορές) όπου οι κατεστημένοι φορείς απέκτησαν ισχύ στην αγορά πριν από την ελευθέρωση της αγοράς·

β) περιλαμβάνει ανταγωνιστικές διαδικασίες υποβολής προσφορών σε αναδυόμενη ή σε αναδυόμενες αγορές, όταν υπάρχει παράγοντας με ισχυρή θέση στην αγορά·

γ) θα ωφελήσει μόνο έναν δικαιούχο ή έναν ιδιαίτερα περιορισμένο αριθμό δικαιούχων.

53. Σε περίπτωση που το μέτρο ενίσχυσης εστιάζει σε συγκεκριμένη τεχνολογική επιλογή/πορεία, αιτιολογήστε την τεχνολογική επιλογή και το γεγονός ότι δεν θα είναι αποθαρρυντική για την ανάπτυξη καθαρότερων τεχνολογιών.

54. Εάν το κοινοποιηθέν ή τα κοινοποιηθέντα μέτρα θα ωφελήσουν μόνο έναν δικαιούχο ή έναν ιδιαίτερα περιορισμένο αριθμό δικαιούχων, για την επαλήθευση της συμμόρφωσης με το σημείο 68 των ΚΓΕΚΕΠ:

α) Διευκρινίστε αν το κοινοποιηθέν μέτρο ή τα κοινοποιηθέντα μέτρα αυξάνουν ή διατηρούν τη σημαντική ισχύ του δικαιούχου ή των δικαιούχων στην αγορά ή αν αποθαρρύνουν την επέκταση των υφιστάμενων ανταγωνιστών ή αν δημιουργούν κίνητρα για την έξοδό τους ή αν αποθαρρύνουν την είσοδο νέων ανταγωνιστών. Διευκρινίστε επίσης εν προκειμένω αν το μέτρο ενίσχυσης θα οδηγήσει σε αύξηση της παραγωγικής ικανότητας του δικαιούχου.

β) Περιγράψτε το ή τα μέτρα που εφαρμόζονται για τον περιορισμό της δυνητικής στρέβλωσης του ανταγωνισμού λόγω της χορήγησης της ενίσχυσης στον δικαιούχο ή στους δικαιούχους.

55. Για την επαλήθευση της συμμόρφωσης με το σημείο 69 των ΚΓΕΚΕΠ, διευκρινίστε τα ακόλουθα:

α) Αν η ενίσχυση που χορηγείται στο πλαίσιο του κοινοποιηθέντος μέτρου ή των κοινοποιηθέντων μέτρων αποσκοπεί στη διατήρηση της οικονομικής δραστηριότητας σε μία περιοχή ή στην απομάκρυνσή της από άλλες περιοχές εντός της εσωτερικής αγοράς.

β) Σε περίπτωση καταφατικής απάντησης, προσδιορίστε τις καθαρές περιβαλλοντικές επιπτώσεις του κοινοποιηθέντος μέτρου ή των κοινοποιηθέντων μέτρων, καθώς και τον τρόπο με τον οποίο το κοινοποιηθέν μέτρο ή τα κοινοποιηθέντα μέτρα βελτιώνουν το υφιστάμενο επίπεδο περιβαλλοντικής προστασίας στα κράτη μέλη.

γ) Πώς η ενίσχυση που χορηγείται στο πλαίσιο του κοινοποιηθέντος μέτρου ή των κοινοποιηθέντων μέτρων δεν έχει εμφανώς αρνητικές επιπτώσεις στον ανταγωνισμό και τις συναλλαγές.

δ) Σε περίπτωση μεμονωμένης ενίσχυσης, τους κύριους παράγοντες που οδήγησαν τον δικαιούχο στην επιλογή της τοποθεσίας για τις επενδύσεις.

56. Για την επαλήθευση της συμμόρφωσης με το σημείο 70 των ΚΓΕΚΕΠ:

α) Επιβεβαιώστε ότι η ενίσχυση μπορεί να χορηγηθεί στο πλαίσιο του κοινοποιηθέντος καθεστώτος για μέγιστη περίοδο 10 ετών από την ημερομηνία κοινοποίησης της απόφασης της Επιτροπής με την οποία οι ενισχύσεις κηρύχθηκαν συμβατές.

β) Επιβεβαιώστε ότι, σε περίπτωση που οι αρχές της χώρας σας επιθυμούν να παρατείνουν τη διάρκεια του μέτρου πέραν της μέγιστης αυτής περιόδου, θα κοινοποιήσουν εκ νέου το μέτρο.

57. Προκειμένου να επαληθευτεί η συμμόρφωση με το σημείο 249 των ΚΓΕΚΕΠ, αιτιολογήστε ότι η ενίσχυση δεν θα παράσχει κίνητρα για την παραγωγή αποβλήτων ή την αύξηση χρήσης των πόρων.

58. Προκειμένου να επαληθευτεί η συμμόρφωση με το σημείο 250 των ΚΓΕΚΕΠ, αποδείξτε ότι, όταν η ενίσχυση αυξάνει τη ζήτηση για τα απόβλητα ή άλλα υλικά και πόρους που προορίζονται για επαναχρησιμοποίηση, ανακύκλωση ή ανάκτηση, η ικανότητα συλλογής των εν λόγω αποβλήτων, άλλων υλικών και πόρων θα αυξηθεί αναλόγως ώστε να καλυφθεί η αυξημένη ζήτηση.

59. Για την επαλήθευση της συμμόρφωσης με το σημείο 251 των ΚΓΕΚΕΠ, αναφέρετε αν η ενίσχυση θα έχει δυνητικές επιπτώσεις στη λειτουργία των αγορών πρωτογενών και δευτερογενών υλικών σε σχέση με τα σχετικά προϊόντα, καθώς και ποια αποτελέσματα θα μπορούσαν να έχουν αυτές οι δυνητικές επιπτώσεις.

60. Για την επαλήθευση της συμμόρφωσης με το σημείο 252 των ΚΓΕΚΕΠ, όταν η ενίσχυση καλύπτει λειτουργικές δαπάνες που σχετίζονται με τη χωριστή συλλογή και τη διαλογή αποβλήτων ή άλλων προϊόντων, υλικών ή ουσιών σε σχέση με συγκεκριμένες ροές αποβλήτων ή τύπους αποβλήτων με σκοπό την προετοιμασία για επαναχρησιμοποίηση ή ανακύκλωση, αναφέρετε αν η ενίσχυση ενδέχεται να αλληλεπιδρά με τυχόν προγράμματα διευρυμένης ευθύνης του παραγωγού στο κράτος μέλος σας, περιγράψτε τυχόν τέτοια καθεστώτα και προσδιορίστε τον τρόπο αλληλεπίδρασής τους.

3. Στάθμιση των θετικών επιπτώσεων της ενίσχυσης έναντι των αρνητικών επιπτώσεων στον ανταγωνισμό και τις συναλλαγές

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 3.3 (σημεία 71-76) των ΚΓΕΚΕΠ.*

61. Για την επαλήθευση της συμμόρφωσης με το σημείο 72 των ΚΓΕΚΕΠ, διευκρινίστε αν οι υποστηριζόμενες δραστηριότητες στο πλαίσιο του κοινοποιηθέντος μέτρου πληρούν τα κριτήρια των περιβαλλοντικά βιώσιμων οικονομικών δραστηριοτήτων που προβλέπονται στο άρθρο 3 του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου[[13]](#footnote-13), συμπεριλαμβανομένης της αρχής της «μη πρόκλησης σημαντικής βλάβης», ή άλλες συγκρίσιμες μεθοδολογίες.

62. (Σε περίπτωση ανταγωνιστικής διαδικασίας υποβολής προσφορών) Διευκρινίστε αν το κοινοποιηθέν μέτρο ή τα κοινοποιηθέντα μέτρα περιλαμβάνουν στοιχεία τα οποία διευκολύνουν τη συμμετοχή των ΜΜΕ σε ανταγωνιστικές διαδικασίες υποβολής προσφορών. Σε περίπτωση καταφατικής απάντησης, παραθέστε πληροφορίες σχετικά με τα εν λόγω χαρακτηριστικά και αιτιολογήστε τον τρόπο με τον οποίο τα θετικά αποτελέσματα της διασφάλισης της συμμετοχής των ΜΜΕ στο κοινοποιηθέν ή στα κοινοποιηθέντα μέτρα υπερτερούν των πιθανών στρεβλωτικών επιπτώσεων.

Τμήμα Γ: Αξιολόγηση

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 5 (σημεία 455-463) των ΚΓΕΚΕΠ.*

63. Εάν το κοινοποιηθέν μέτρο ή τα κοινοποιηθέντα μέτρα υπερβαίνουν τα κατώτατα όρια προϋπολογισμού/δαπανών του σημείου 456 των ΚΓΕΚΕΠ, εξηγήστε τους λόγους για τους οποίους θα πρέπει, κατά την άποψή σας, να εφαρμοστεί η εξαίρεση του σημείου 457 των ΚΓΕΚΕΠ, ή επισυνάψτε στο παρόν έντυπο κοινοποίησης παράρτημα που περιλαμβάνει προσχέδιο αξιολόγησης, το οποίο καλύπτει το πεδίο εφαρμογής που αναφέρεται στο σημείο 458 των ΚΓΕΚΕΠ[[14]](#footnote-14).

64. Εάν παρέχεται προσχέδιο αξιολόγησης:

α) Παραθέστε κατωτέρω σύνοψη του εν λόγω προσχεδίου αξιολόγησης που περιλαμβάνεται στο παράρτημα.

β) Επιβεβαιώστε ότι θα τηρηθούν οι διατάξεις του σημείου 460 των ΚΓΕΚΕΠ.

γ) Παραθέστε την ημερομηνία και τον διαδικτυακό σύνδεσμο δημοσιοποίησης του σχεδίου αξιολόγησης.

65. Για την επαλήθευση της συμμόρφωσης με το σημείο 459 στοιχείο β) των ΚΓΕΚΕΠ, σε περίπτωση που το καθεστώς ενισχύσεων δεν υπόκειται επί του παρόντος σε εκ των υστέρων αξιολόγηση και η διάρκειά του υπερβαίνει τα τρία έτη, επιβεβαιώστε ότι θα κοινοποιήσετε προσχέδιο αξιολόγησης εντός 30 εργάσιμων ημερών μετά από σημαντική τροποποίηση που οδηγεί σε αύξηση του προϋπολογισμού του καθεστώτος σε πάνω από 150 εκατ. EUR σε δεδομένο έτος ή 750 εκατ. EUR για τη συνολική διάρκεια του καθεστώτος.

66. Για την επαλήθευση της συμμόρφωσης με το σημείο 459 στοιχείο γ) των ΚΓΕΚΕΠ, σε περίπτωση που το καθεστώς ενισχύσεων δεν υπόκειται επί του παρόντος σε εκ των υστέρων αξιολόγηση, διατυπώστε κατωτέρω τη δέσμευση ότι το κράτος μέλος θα κοινοποιήσει προσχέδιο αξιολόγησης εντός 30 εργάσιμων ημερών μετά την εγγραφή σε επίσημους λογαριασμούς δαπανών που υπερβαίνουν τα 150 εκατ. EUR το προηγούμενο έτος.

67. Για την επαλήθευση της συμμόρφωσης με το σημείο 461 των ΚΓΕΚΕΠ,

α) Διευκρινίστε αν ο ανεξάρτητος εμπειρογνώμονας έχει ήδη επιλεχθεί ή αν θα επιλεχτεί στο μέλλον.

β) Παραθέστε πληροφορίες σχετικά με τη διαδικασία επιλογής του εμπειρογνώμονα.

γ) Αιτιολογήστε τον τρόπο με τον οποίο διασφαλίζεται ότι ο εμπειρογνώμονας είναι ανεξάρτητος από τη χορηγούσα αρχή.

68. Για την επαλήθευση της συμμόρφωσης με το σημείο 461 των ΚΓΕΚΕΠ:

α) Παραθέστε τις προθεσμίες που προτείνετε για την υποβολή της ενδιάμεσης και της τελικής έκθεσης αξιολόγησης. Επισημαίνεται ότι η τελική έκθεση αξιολόγησης πρέπει να υποβάλλεται εγκαίρως στην Επιτροπή ώστε να καθίσταται δυνατή η αξιολόγηση πιθανής παράτασης του καθεστώτος ενίσχυσης και το αργότερο 9 μήνες πριν από τη λήξη του, σύμφωνα με το σημείο 463 των ΚΓΕΚΕΠ. Επισημαίνεται ότι η προθεσμία αυτή θα μπορούσε να μειωθεί για τα καθεστώτα που ενεργοποιούν την απαίτηση αξιολόγησης κατά τα τελευταία δύο έτη εφαρμογής τους.

β) Επιβεβαιώστε ότι τόσο η ενδιάμεση όσο και η τελική έκθεση αξιολόγησης θα δημοσιοποιηθούν. Παραθέστε την ημερομηνία και τον διαδικτυακό σύνδεσμο δημοσιοποίησης των εν λόγω εκθέσεων.

Τμήμα Δ: Υποβολή εκθέσεων και παρακολούθηση

*Για να συμπληρώσετε τις πληροφορίες στο παρόν τμήμα, συμβουλευτείτε το τμήμα 6 (σημεία 464 και 465) των ΚΓΕΚΕΠ.*

69. Επιβεβαιώστε ότι το κράτος μέλος θα συμμορφώνεται με τις απαιτήσεις υποβολής εκθέσεων και παρακολούθησης που καθορίζονται στο τμήμα 6 σημεία 464 και 465 των ΚΓΕΚΕΠ.

1. Επισημαίνεται ότι, για ένα καθεστώς ενισχύσεων, η διάρκεια είναι η περίοδος κατά την οποία μπορεί να ζητηθεί και να αποφασιστεί η χορήγηση ενίσχυσης (συμπεριλαμβανομένου, επομένως, και του χρόνου που απαιτείται για την έγκριση των αιτήσεων ενίσχυσης από τις εθνικές αρχές). Η διάρκεια στην οποία αναφέρεται η παρούσα ερώτηση δεν αφορά τη διάρκεια των συμβάσεων που συνάπτονται στο πλαίσιο του καθεστώτος ενισχύσεων, η οποία μπορεί να συνεχίζεται για χρονικό διάστημα μεγαλύτερο από τη διάρκεια του μέτρου. [↑](#footnote-ref-1)
2. Επισημαίνεται ότι τροποποίηση του πραγματικού ή του εκτιμώμενου προϋπολογισμού ενδέχεται να συνιστά τροποποίηση της ενίσχυσης, για την οποία απαιτείται νέα κοινοποίηση. [↑](#footnote-ref-2)
3. Επισημαίνεται ότι τα σημεία 38, 52, 165, 166 και 167, καθώς και οι υποσημειώσεις 39 και 45 των ΚΓΕΚΕΠ παρέχουν περαιτέρω καθοδήγηση σχετικά με τον τρόπο με τον οποίο θα πρέπει να αναπτυχθεί το πιθανό σενάριο αντιπαραδείγματος. [↑](#footnote-ref-3)
4. Το «έργο αναφοράς» ορίζεται στο σημείο 19 υποσημείο 63 των ΚΓΕΚΕΠ. [↑](#footnote-ref-4)
5. Εάν βασίζεστε σε πρόσφατη ανταγωνιστική διαδικασία, εξηγήστε τον τρόπο με τον οποίο η εν λόγω διαδικασία υποβολής προσφορών μπορεί να θεωρηθεί ανταγωνιστική, συμπεριλαμβανομένου του τρόπου με τον οποίο αποφεύχθηκαν απροσδόκητα κέρδη για διάφορες τεχνολογίες που περιλαμβάνονται στην ανταγωνιστική διαδικασία υποβολής προσφορών, κατά περίπτωση, καθώς και τον τρόπο με τον οποίο είναι συγκρίσιμη, για παράδειγμα:

   Ήταν οι προϋποθέσεις (π.χ. συμβατικοί όροι και διάρκεια, προθεσμίες επενδύσεων, αν οι πληρωμές στήριξης προσαρμόστηκαν με βάση τον πληθωρισμό ή όχι) παρόμοιες με τις προϋποθέσεις που προτάθηκαν στο κοινοποιηθέν μέτρο;

   Διεξήχθη η ανταγωνιστική διαδικασία υπό παρόμοιες μακροοικονομικές συνθήκες;

   Ήταν παρόμοιες οι τεχνολογίες / οι τύποι έργων; [↑](#footnote-ref-5)
6. Σύμφωνα με το σημείο 19 υποσημείο 89 των ΚΓΕΚΕΠ, ως «ενωσιακό πρότυπο» νοείται:

   *υποχρεωτικό ενωσιακό πρότυπο που καθορίζει τα επίπεδα που πρέπει να επιτευχθούν από περιβαλλοντική άποψη από μεμονωμένες επιχειρήσεις, εξαιρουμένων των προτύπων ή των στόχων που καθορίζονται σε ενωσιακό επίπεδο και έχουν δεσμευτικό χαρακτήρα για τα κράτη μέλη αλλά όχι για τις μεμονωμένες επιχειρήσεις·*

   *η υποχρέωση να χρησιμοποιούνται οι βέλτιστες διαθέσιμες τεχνικές (ΒΔΤ), ιδίως όπως ορίζονται στην οδηγία 2010/75/ΕΕ, και να διασφαλίζεται ότι τα επίπεδα εκπομπών δεν υπερβαίνουν εκείνα που θα σημειώνονταν με την εφαρμογή των ΒΔΤ· όταν τα επίπεδα εκπομπών που συνδέονται με τις ΒΔΤ καθορίστηκαν σύμφωνα με εκτελεστικές πράξεις που εγκρίθηκαν βάσει της οδηγίας 2010/75/ΕΕ ή άλλων εφαρμοστέων οδηγιών, τα εν λόγω επίπεδα θα είναι εφαρμοστέα για τους σκοπούς των παρουσών κατευθυντήριων γραμμών· όταν τα εν λόγω επίπεδα εκφράζονται ως φάσμα, θα είναι εφαρμοστέο το όριο για το οποίο επιτυγχάνεται πρώτα η ΒΔΤ για την οικεία επιχείρηση.* [↑](#footnote-ref-6)
7. Όταν αποδεικνύεται επαρκώς, μπορεί επίσης να λαμβάνεται υπόψη η ειδική κατάσταση στο επίπεδο της οικείας περιφέρειας ή περιφερειών. [↑](#footnote-ref-7)
8. Ο καινοτόμος χαρακτήρας μπορεί, για παράδειγμα, να αποδειχθεί με ακριβή περιγραφή της καινοτομίας και των όρων της αγοράς για την εισαγωγή ή τη διάδοσή του σε σύγκριση με τις διαδικασίες αιχμής ή οργανωτικές τεχνικές που χρησιμοποιούνται γενικά από άλλες επιχειρήσεις του ιδίου κλάδου. [↑](#footnote-ref-8)
9. Εάν μπορούν να χρησιμοποιηθούν ποσοτικές παράμετροι για τη σύγκριση οικολογικά καινοτόμων δραστηριοτήτων με τις συνήθεις μη καινοτόμες δραστηριότητες, «σημαντικά υψηλότερο» σημαίνει ότι η οριακή βελτίωση που αναμένεται από οικολογικά καινοτόμες δραστηριότητες, χάρη στη μείωση του περιβαλλοντικού κινδύνου ή της ρύπανσης ή τη βελτίωση της απόδοσης σε ενέργεια ή πόρους, θα πρέπει να είναι τουλάχιστον διπλάσια από την οριακή βελτίωση που αναμένεται από τη γενική εξέλιξη ανάλογων μη καινοτόμων δραστηριοτήτων. Όταν η προτεινόμενη προσέγγιση δεν είναι η κατάλληλη για μια δεδομένη περίπτωση, ή εάν δεν είναι δυνατή η ποσοτική σύγκριση, ο φάκελος αίτησης για κρατική ενίσχυση θα πρέπει να περιλαμβάνει λεπτομερή περιγραφή της μεθόδου που χρησιμοποιήθηκε για την εκτίμηση του εν λόγω κριτηρίου ώστε να εξασφαλίζεται επίπεδο εκτίμησης συγκρίσιμο με αυτό της προτεινόμενης μεθόδου. [↑](#footnote-ref-9)
10. Το κράτος μέλος μπορεί να αποδεικνύει την ύπαρξη αυτού του κινδύνου επικαλούμενο για παράδειγμα: το κόστος σε σχέση με τον κύκλο εργασιών της επιχείρησης, τον χρόνο που απαιτείται για την ανάπτυξη, τα αναμενόμενα κέρδη από την οικολογικά καινοτόμα δραστηριότητα σε σύγκριση με το κόστος και την πιθανότητα αποτυχίας. [↑](#footnote-ref-10)
11. Συμβουλευτείτε επίσης τις περαιτέρω πληροφορίες που παρέχονται στα σημεία 51-53, καθώς και στις υποσημειώσεις 45 και 46 των ΚΓΕΚΕΠ. [↑](#footnote-ref-11)
12. Ως ενωσιακή χρηματοδότηση υπό κεντρική διαχείριση νοείται ενωσιακή χρηματοδότηση που υπόκειται σε κεντρική διαχείριση από θεσμικά όργανα, οργανισμούς, κοινές επιχειρήσεις ή άλλους φορείς της Ένωσης και δεν τελεί υπό τον άμεσο ή έμμεσο έλεγχο των κρατών μελών. [↑](#footnote-ref-12)
13. Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13). [↑](#footnote-ref-13)
14. Το υπόδειγμα του συμπληρωματικού δελτίου πληροφοριών για την κοινοποίηση σχεδίου αξιολόγησης (μέρος III.8) διατίθεται εδώ: [https://competition-policy.ec.europa.eu/state-aid/legislation/forms-notifications-and-reporting\_el#evaluation-plan](#evaluation-plan) [↑](#footnote-ref-14)